ТИФ Миллий банк : ТАДБИРКОР ВА АҲОЛИ МАНФААТЛАРИ ХИЗМАТИДА — Ishonch Gazetasi\nТИФ Миллий банк : ТАДБИРКОР ВА АҲОЛИ МАНФААТЛАРИ ХИЗМАТИДА\nРежа пухта бўлса тадбиркор орқага қайтмайди\nКўпчилигимиз тадбиркорлик фаолияти билан шуғулланаётган инсонларга ҳавас қиламиз. Аммо мамлакатимизда бу соҳада иш бошлашни истаганлар учун яхши имкониятлар яратилаётган бўлишига қарамасдан кўпчилик тадбиркорлик билан шуғулланишдан бироз чўчишади. Аслида эса пухта режа, бозорни ўрганиш, малакали мутахассислар гуруҳи билан ишлаш каби омиллар инсонни муваффақиятга етаклайди.\nТашқи иқтисодий фаолият Миллий банки ташаббуси билан ташкил этилган Медиа турда журналистлар банкнинг вилоят ва туман филиаллари томонидан молиялаштирилган тадбиркорлик объектлари ва уларнинг бугунги кундаги фаолияти билан таништирилди. Куннинг биринчи ярмида иштирокчилар янги тадбиркорлик объекти — Тошкент вилоятининг Зангиота туманидаги «GOLDEN STYLE CERAMICS» масъулияти чекланган жамиятига ташриф буюришди.\nКорхонанинг асосий фаолияти керамикадан сантехника махсулотларини ишлаб чиқариш ҳисобланади. Уй кранлари ва ҳожатхона чаноқлари, ошхона кранларининг мебел билан ишланган янги кўринишдаги намнуалари, жами 20 турдаги маҳсулотлар шулар жумласидандир.\n— Дастлаб тадбиркорлик билан шуғулланишдан олдин 5-6 йўналишда фаолият олиб бориш масаласини кўриб чиқдик ва мамлакатимиз бозорларида сантехника маҳсулотларига талаб катталигини аниқладик. Қолаверса, бу йўналишда хомашё маҳсулотларининг асосий қисми ўзимизда мавжуд. Шу боис ишимиз яхши давом этяпти, — дейди корхона раҳбари Нурилла Маҳмудов. — Айни пайтда корхонада 25 нафар ишчи ўрни яратилган. Лойиҳа миқдори 1 514 240.1 АҚШ долларини ташкил этади. Шундан, корхонанинг 819 241 АҚШ доллари миқддорида ўз маблағлари сарфланган бўлса, Миллий банкнинг Мирзо Улугбек филиали томонидан 695 000 АҚШ доллари миқдорида банк кредити берилди.\nКредит янги технология сотиб олишга сарфланди\nИшбилармон журналистлар билан мулоқот чоғида соҳада иш юритишнинг ўзига хосликлари, бозорни ўрганиш, хомашё сифатини ошириш устида мунтазам ишлаш каби жиҳатлар ҳақида батафсил тўхталиб ўтди.\n— Айрим тадбиркорлар катта миқдорда кредит оладию, баъзида кутилган натижага эришолмагач, кредитни қайтаришда муаммо юзага келади. Бундай ҳолатлар ҳам бор ва улардан кўз юмолмаймиз,— деди Н. Маҳмудов. — Мен бундай вазиятга тушиб қолишдан чўчиётганим йўқ. Чунки бозорда бизнинг маҳсулотларга қандай талаб борлигини ўрганиб чиққанмиз. Қолаверса, Хитой, Туркия, Италия, Россия каби давлатларнинг сантехника маҳсулотлари ишлаб чиқариш технологиясини ўргандик. Ўз устимизда ҳам мунтазам ишлаб, маҳсулотнинг янги дизайн асосидаги кўринишларини ҳам ишлаб чиқариш арафасида турибмиз. Қозоғистон, Қирғизистон, Тожикистон давлатларига маҳсулотларимизни экспорт қилиш бўйича битимлар имзолаш арафасидамиз.\nТадбиркор Миллий банкдан 695000 АҚШ доллари миқдорида олган кредит маблағи эвазига Хитой давлатининг «YIWU GUANXIAOIMP AND EXP Co.LTD» корхонаси билан тузилган импорт шартномага асосан 2 хил линия орқали 5 та жамланмада асбоб-ускуна олиб келиб ўрнатмоқчи. Бу янгилик корхонанинг имкониятларини янада кенгайтириб, корхона айни пайтда бир ойда 5-6 минг дона маҳсулот ишлаб чиқараётган бўлса, янги технология йўлга қўйилгач, ишлаб чиқариш ва аҳолини иш билан таъминлаш кўрсаткичи ҳам икки баробарга ошади.\nМини банклар — қулай, яқин ва керакли\nКунинг иккинчи ярмида журналистлар “Саёҳат” номли аҳолига хизмат кўрсатиш марказига ташриф буюришди. Марказнинг фаолияти билан танишиш ва у қандай хизмат турларини кўрсатиши борасида маълумотлар берилди. Бугунги кунда Ўзмиллий банк томонидан Тошкент шаҳрида 6 та шундай марказлар очилган. “Саёҳат” Чилонзор туманида жойлашган, очилганига энди бир ойгина бўлган банкнинг мини филиалидир. Бу ерда катта банкларда аҳолига хизмат кўрсатиш учун қандай имкониятлар бўлса, барчаси амалга оширилади. Ҳозирги пайтда мини банк сифатида ташкил этилган ушбу марказда кунига 60-70 нафар мижоз қабул қилиниб коммунал тўловлар, халқаро пул жўнатмалари, валюта айрибошлаш каби хизматлардан фойдаланишмоқда.\n— Миллий банк келгусида бундай марказлар сонини кўпайтирмоқчи, чунки катта ва марказий банкларга аҳоли ҳар доим ҳам боравермайди. Бироқ ўз ҳудудида жойлашган кичик банклар — марказлар ташкил этилса, бу аввало аҳолининг узоғини яқин қилади, аҳолига банк хизматларидан қулай ва енгил тарзда фойдаланиш имкониятини кенгайтиради, —дейди Миллий банкнинг матбуот хизмати раҳбари Мавлуда Асқархўжаева. — Журналистлар мини банк фаолиятидан мижозлар хурсандлиги, коммунал тўловлар масаласида ҳам аҳоли бажонидил мурожаат қилаётганини кўриб, бундай марказлар ҳар жиҳатдан зарурлигига амин бўлишди.\nШундан сўнг иштирокчилар “Ёшлик” спорт-соғломлаштириш мажмуасига йўл олишди. Ўзмиллий банкнинг тизим ташкилотларидан бири ҳисобланган “Ёшлик” спорт-соғломлаштириш мажмуаси 1999 йил барпо этилган бўлиб, ёзги ва қишки сув ҳавзалари, 2 та мини футбол майдонлари, 6 та теннис корти, катта стадиони, югуриш йўлаклари ва 2 та тринажёр зали кабилардан иборат. Журналистлар у ерда аҳолиги хизмат кўрсатиш сифати, қулайликлар, ёшлар учун яратилган тўгараклар фаолияти билан танишишди.\nМедиа тур давомида Миллий банк тизимида бўлаётган янгиликлар, аҳолига сифатли хизмат кўрсатиш мақсадида олиб борилаётган ишлардан шу нарсага гувоҳ бўлдикки, банк тизимида ташкил этилган тўғри ва қулай хизмат, аҳоли фаровонлиги ва уларнинг оғирини енгил, узоғини яқин қилишга ёрдам бермоқда. Зеро, халқимиз бу қулайликларга муносиб ва албатта ҳақлидир.\nУмра зиёратчилари нега алданиб қолишди?\n«Дом»да кучук боқманг\nСАНЪАТИМИЗНИ КИМЛАР ЛОЙГА ҚОРИШТИРМОҚДА?


Туркия ўз фаолларини Исроилдан олиб келмоқда\n13 апрел 2021, Тошкент вақти: 10:53\nТуркия Ғазо минтақасига инсонпарварлик ёрдами олиб кетаётган кемаларга Исроил десант кучлари ҳужум уюштирган пайтда яраланган 20 нафар турк фаолини мамлакатга олиб келиш учун Исроилга учта самолёт жўнатди.\nДушанба кунги рейд оқибатида камида 9 киши ўлдирилди, элликка яқин одам жароҳатланди.\nТуркия Ташқи ишлар вазирлиги¸ бу рейднинг Исроил-Туркия муносабатларига жиддий путур етказганини таъкидлади.\nОтишма содир бўлган “Мовий Мармара” номли Туркияга қарашли кемада кетаётган 700 кишининг аксари туркияликлар, қолгани АҚШ, Европа иттифоқи, Фаластин ва Исроил фуқаролари бўлган.\nКема Исроилнинг 6 та ҳарбий кемаси кузатувида Ашдод портига олиб келинди.\nМаълумотларга кўра, фаолларнинг айримлари ҳибсга олинган¸ бошқалари депортация қилинган.


Фазлиддин Ғоибназаров: Фарзандли бўлганим Олимпиадада менга қўшимча куч бағишлайди\n19:42 / 10.08.2016\nБугун Рио Олимпиадасининг бешинчи кунги мусобақаларида уч нафар боксчимиз рингга кўтарилади.\nОлимпия ўйинларида иккинчи марта иштирок этаётган боксчимиз Фазлиддин Ғоибназаров (-64 кг.) ушбу Олимпиададаги илк жангини конголик Дивал Малонгога қарши ўтказади.\nБоксчимиз бўлажак жангдан олдин ўз фикрларини билдирар экан, унга пухта тайёргарлик кўрганлиги ва мураббийлар билан рақибларини яхши ўрганиб чиққанлиги таъкидлаб ўтди.\n– Айни дамда барча боксчимизнинг кайфияти яхши. Буни ортда қолган жанглардаги ғалабалардан ҳам билса бўлади. Олдимизда кўплаб жанглар турибди. Барчамиз фақат ғолибликни мақсад қилганмиз. Бунинг учун машғулотларда мураббийлар билан хатолар устига қаттиқ меҳнат қилдик. Ўйлайманки, Олимпиада беллашувларига тайёрман. Мақсадим фақат олтин медални қўлга киритиш, – дейди боксчимиз Sports.uz интернет порталига.\n– Хурсанд қиладиган воқеалардан бири 8 август куни иккинчи марта ота бўлдим. Бу бўлажак жанг олдидан менга яна куч беради. Насиб қилса, яқинлашиб келаётган Ватанимизнинг 25 йиллик Мустақиллик байрамига олтин медал совға қилишни мақсад қилганман. Бунинг учун барча имкониятларимни ишга соламан.


Мирзиёев: бундай сифатли кўмир ҳеч қаерда йўқ\n12:19 26 Май 2020\n17:47 30.04.2019 Ҳавола олиш\nШавкат Мирзиёев Сариосиё туманидаги Шарғун кўмир конида олиб борилаётган ишлар билан танишди.\nТОШКЕНТ, 30 апр - Sputnik. Президент Шавкат Мирзиёев Сариосиё туманидаги Шарғун кўмир конида олиб борилаётган ишлар билан танишди, деб хабар қилмоқда президент матбуот хизмати.\nШавкат Мирзиёев Тўполанг гидроэлектр станциясини кўздан кечирди\nХабарда таъкидланишича, Шарғун кўмири сифатининг юқорилиги, захираси кўплиги билан бошқалардан ажралиб туради. Бугунги кунда бу ерда 2017-2020 йилларга мўлжалланган 105,5 миллион долларлик лойиҳа амалга ошириляпти. Хитой билан ҳамкорликдаги ушбу лойиҳа натижасида 2021 йилдан бошлаб бир йилда 900 минг тонна тошкўмир қазиб олинади. 600 та иш ўрни яратилади. “Ўзбекэнерго” акциядорлик жамиятининг Ангрен ва Янги-Ангрен иссиқлик электр станциялари, цемент заводлари, аҳоли ва бошқа истеъмолчиларга тошкўмир етказиб бериш кўпаяди.\nДавлат раҳбарига Сурхондарё вилоятида тошкўмир қазиб чиқаришни ривожлатиришнинг асосий йўналишлари ҳақида маълумот берилди.\n“Бундай сифатли кўмир ҳеч қаерда йўқ. Ақл, илм билан ундан самарали фойдаланиб, халқимиз манфаати учун ишлатишимиз керак”, - деди Мирзиёев\nМаълум бўлишича, шу ернинг ўзида “Шарғункўмир” акциядорлик жамиятини модеризация қилиш, Бойсун ва Шеробод туманларидаги конларда кўмир қазиб чиқаришни ташкил этиш, Сариосиё тумани ва Шарғун шаҳарчасини 2019-2020 йилларда ижтимоий-иқтисодий ривожлантириш лойиҳалари тақдимоти ҳам ўтказилган.\nШавкат Мирзиёев кончиликни янада ривожлантириш, бунинг учун соҳага оид замонавий технологияларни яхши биладиган мутахассислар тайёрлаш зарурлигини таъкидлади. Шарғун шаҳарчасини янгидан қуриш, тадбиркорлик ва чорвачиликни ривожлантириш бўйича топшириқлар берди, дейилади хабарда.


Эрон геология разведкаси ўтказиш учун Қозоғистонга сармоя киритади\n11:25 / 13.04.2016\nҚозоғистон геология бошқармаси Эроннинг 3та компанияси Ghadir Industry & Mine Development International Co., Sadr Tamin Investment Co., ва SUNIR (Iran Power & Water Equipment and Services Export Company) холдинглари билан келишувга эришган. Бу ҳақда Қозоғистон инвестициялар ва тараққиёт вазирлиги матбуот маркази хабар қилган.\nТомонлар Қозоғистонда фойдали рудалар конларини аниқлаш, истиқболли ҳудудларда фойдали қазилма бойликларни қидириш ва уларнинг захирасини баҳолаш ишларига биргаликда сармоя киритиш ниятида экани билдирилган.\nҲозирча соҳага киритилаётган сармоя миқдори 30 млн долларни ташкил этади.\n«Ghadir Industry & Mine Development International Co.» инвестиция холдинги 8та асосий йўналиш бўйича шўъбаларига эга. Хусусан, тоғ-кон саноати, қурилиш ва нефть соҳаси шулар жумласидан. Компания таркибида пўлат қуйиш заводи, алюмин заводи, йирик темир рудаси кони фаолият юритади. Холдинг компанияси темир рудаси, аралаш металл ҳамда мис конларига қизиқиш билдирмоқда.\n«Sadr Tamin Investment Co.» компанияси SHASTA компаниялар гуруҳи аъзоси бўлиб, Эрондаги минерал маҳсулотлар бўйича илк холдинг ҳисобланади. Унинг таркибида кон саноатида фаолият юритувчи бевосита бошқарувли 11 компания ҳамда вакиллар ёрдамида бошқариладиган 8 компания мавжуд.\nSadr Tamin компаниясининг низом жамғармаси 2,5 миллиард доллар атрофида бўлиб, бу компания 2012-2016 йиллар давомида минерал хомашё ва темир, олтин, мис каби металлар қазиб олишга 2,6 млрд доллар сармоя киритиш ниятини билдирган.\n«SUNIR» (Iran Power & Water Equipment and Services Export Company) холдинги эса, Эроннинг энергетика, сув, нефть, газ, тоғ-кон, нефть кимёси ва қурилиш соҳаларидаги етакчи компанияси ҳисобланади. Унинг фаолияти МДҲдан тортиб жанубий Осиёгача, Африка қитъаси ва Лотин Америкаси бозорларини қамраб олади. Компания 2013 йили ENR рейтингида 250та халқаро компания орасида 191 ўринни эгаллади.


21 май 2022, Тошкент вақти: 20:16\n5-8 апрель кунлари Эрон ташқи ишлар вазири Муҳаммад Жавод Зариф Марказий Осиёга хизмат сафари доирасида Ўзбекистон, Қирғизистон, Қозоғистон ва Туркманистонга ташриф буюрди.\nЎзбекистонга сафари давомида у Тошкент икки мамлакатни бир-бири билан боғлайдиган темир йўл лойиҳаларига қизиқишини тасдиқлашини кутди.\nГарчи Ўзбекистон президенти Шавкат Мирзиёев Тошкент Эрон орқали ўтадиган темир йўлга қизиқишини таъкидлаган бўлса-да, сўнгги бир неча ойда Ўзбекистон Афғонистон орқали Покистонга ўтадиган темир йўлни якунлаш саъй-ҳаракатларини кучайтирди. Бу ҳақда ўзбекистонлик таҳлилчи Умида Ҳошимова The Diplomat нашри учун ҳозирлаган мақоласида ёзди.\nЖорий йилнинг февраль ойида Афғонистон, Покистон ва Ўзбекистон расмийлари транс-Афғонистон темир йўлини қуриш бўйича илк уч томонлама учрашувни ўтказдилар.\nУчрашув давомида томонлар Ўзбекистонни Афғонистон орқали Покистон портлари билан боғловчи Мозори Шариф – Кобул – Пешовар темир йўлини қуриш бўйича йўл харитасини имзоладилар.\nҲошимованинг ёзишича, Ўзбекистон Ташқи ишлар вазирлиги лойиҳа амалга ошишини таъминлаш учун фаол иш олиб бормоқда.\nТошкентнинг Покистон портларига чиқишга қизиқиши Ўзбекистон раҳбариятини янги алоқа каналларини очишга ундади.\nХусусан, 14 апрель куни Мирзиёев ва Покистон бош вазири Имрон Хон транс-Афғонистон темир йўли лойиҳасини муҳокама қилиш мақсадида икки томонлама илк учрашувни ўтказдилар.\nУшбу учрашувдан олдин – 10 март куни Ўзбекистон ташқи ишлар вазири Абдулазиз Комилов Покистонга хизмат сафари билан борган эди. Шунингдек, Тошкент Толибон ҳаракати ва Афғонистон ҳукумати билан ҳам фаол музокара олиб бормоқда.\nКомилов 10 апрель куни Қатарда Толибон вакили билан учрашди. Февраль ойида эса у Афғонистон президенти Ашраф Ғани ва ташқи ишлар вазири Муҳаммад Ҳаниф Атмар билан учрашув ўтказганди.\nЎзбекистон – Туркманистон – Эрон – Уммон транспорт йўлаги орқали ўтувчи ва Чабаҳар ва Бандар Аббос портларига олиб чиқадиган Эрон темир йўли ва Гвадар портига олиб борадиган транс-Афғонистон темир йўли бир-бирига параллель, рақобатдош лойиҳалардир.\nЭрон орқали ўтадиган темир йўл лойиҳаси яқинда ўртага чиққан транс-Афғонистон темир йўли лойиҳасидан анча олдин ишлаб чиқилган.\n2011 йилнинг 25 апрелида Туркманистон, Ўзбекистон, Уммон ва Эрон транспорт йўлаги тўғрисида битим имзолади. Шартнома 2016 йилда кучга кирди. Аммо, Ҳошимованинг ёзишича, Тошкент икки ой олдин ўртага ташланган транс-Афғонистон темир йўли лойиҳасига бундан беш йил олдин бошланган Эрон лойиҳасига солиштирганда кўпроқ эътибор қаратмоқда.\n2020 йилнинг 3 январида Эроннинг юқори мартабали қўмондони Қосим Сулаймоний ўлдирилиши ва АҚШ Теҳронга қарши санкция жорий қилиши ортидан Теҳрон – Вашингтон ўртасида юзга келган танглик Тошкентни Эрон темир йўлига муқобил излашга ундагани ёки йўқлиги номаълум. Эрондаги содир бўлиши мумкин бўлган ҳар қандай можаро минтақадаги иқтисодий ва транспорт алоқалари узилишига олиб келади.\nАйни дамда Тошкент Эрон темир йўлига таянади – Бандар Аббос портига чиқадиган темир йўл Ўзбекистонни денгиз билан боғлаб турувчи энг қисқа йўлдир. Аммо транс-Афғонистон темир йўли турли сабабларга кўра афзал.\nҲошимова фикрига кўра, ушбу йўлнинг энг муҳим ижобий жиҳати шундаки, у Марказий Осиё мамлакатлари, хусусан, Ўзбекистон учун денгиз портига энг қисқа йўл бўлади.\nТранс-Афғонистон йўлининг Мозори Шариф – Кобул қисмини ётқизиш ишларини 2021 йил сентябрида бошлаш режалаштирилган. Ўзбекистонни Мозори Шариф билан боғлаб турувчи темир йўллар мавжуд.\nБаъзи минтақавий лойиҳалар ўнлаб йиллар давомида қоғозда қолиб келаётган бўлса-да, Ҳошимова транс-Афғонистон темир йўли белгиланган муддатда якунланишини кутишга асос бор, деб ишонади.\nАҚШ Халқаро тараққиёт молия корпорацияси (IDFC) йирик инфратузилма лойиҳаларини молиялаштириш учун Марказий Осиё инвестиция жамғармасини ташкил этди.\nЖамғарма 2020 йил ёзидан бери Ўзбекистон ҳукумати билан музокара олиб бормоқда. Ҳошимованинг фикрича, транс-Афғонистон темир йўли ушбу музокаралар давомида муҳокама қилинганини тахмин қилиш мумкин.\nАҚШнинг Афғонистон бўйича махсус вакили Залмай Халилзод IDFC расмийлари ва Ўзбекистон ҳукумати ўртасида бўлиб ўтган илк учрашувда иштирок этди.\nУчрашув ортидан эълон қилинган расмий баёнотда “Афғонистонда иқтисодий тикланиш бўйича саъй-ҳаракатлар” ҳамда “Афғонистон ва Марказий Осиё ўртасидаги савдо-иқтисодий, транспорт ва энергетик алоқаларни кенгайтириш” каби сўзлар ишлатилди.\nҲошимова бу жумлалар билан йирик инфратузилма лойиҳалари назарда тутилганига ишонади. Қозоғистон ҳам қўшилган Марказий Осиё инвестиция жамғармаси яқин беш йил ичида “Марказий Осиё бўйлаб ва кенг минтақа билан иқтисодий алоқалар” ўрнатиш йўлида 1 миллиард доллар тўплашни кўзламоқда.\nМирзиёев Зарифга Тошкентнинг Ўзбекистон – Туркманистон – Эрон – Уммон транспорт йўлагига бўлган қизиқишини тасдиқлаган бўлса-да, унинг раҳбарлиги остида лойиҳани амалга ошириш йўлида оз тадбир кўрилди. Томонлар ҳатто лойиҳа бўйича юқори даражада учрашув ўтказгани йўқ.\nҲошимованинг фикрича, Афғонистон ва Покистон билан фаол ўтказилаётган музокаралар Тошкентнинг транс-Афғонистон темир йўлига қизиқиши катта эканидан далолат беради.


«Гендер адолати – Ғарбда пайдо бўлишидан анча аввал Ислом билан вужудга келган тушунча». Гендер мутахассиси билан суҳбат | Azon.uz - Ахборот-таҳлилий портал\n«Гендер адолати – Ғарбда пайдо бўлишидан анча аввал Ислом билан вужудга келган тушунча». Гендер мутахассиси билан суҳбат\n1151 08:15 28.07.2020\nЯқин кунларда ижтимоий тармоқларда гендер тенглиги, феминизм, аёллар ва эркакларнинг жамиятдаги роли ҳақида баҳс-мунозаралар фаол кузатила бошланди.\nГендер масалалари, унинг менталитет ва диний қарашлар билан боғлиқлиги, гендер адолатининг жамият учун аҳамияти хусусида гендер масалалари бўйича мутахассис, ҳуқуқшунос Малика Инакованинг Kun.uz мухбири билан суҳбатини ҳавола этамиз.\n«Шахслар ижтимоий мавқеи, жинси ва бошқа ижтимоий кўрсаткичларидан қатъи назар инсон ҳуқуқларидан бир хилда фойдалана олишса, гендер тенглиги юзага келади. Битта ҳуқуқ ҳам эркакда, ҳам аёлда бўлса-ю, эркак бу ҳуқуқдан фойдаланса, аммо аёл аёл бўлгани учун ҳам фойдалана олмаса, мана шу нуқтада гендер мувозанати бузилади. Бундай бузилишларнинг бўлиши эса жамиятда эркаклар устунроқ, аёллар қуйироқда деган тушунчани пайдо қилиши мумкин. Аслида эса ҳуқуқлар баравар, лекин шу ҳуқуқдан фойдаланиш имконияти турли тўсиқлар билан камайтирилади.\nГендер тенглиги бўйича муаммолар илгари ҳам етарлича мавжуд бўлган. Аммо улар ҳақида гапирилмаган, муаммолар табиий ҳол деб қабул қилинган бўлиши мумкин. Лекин бошқа манбалар ўқилса, Қуръон ва ҳадислар билан танишса, аслида бошқача бўлиши, муаммоларсиз яшаш мумкинлигини тушуниш мумкин. Ўзбек менталитетида ҳам, динимизда ҳам аёлни хўрлаш йўқ», – дейди Малика Инакова.\nГендер тенглиги ва феминизм ўртасидаги чегара қаерда?\n— Гендер тенглиги Ўзбекистон учун янги тушунча эмас. У бизда аллақачон бошланган. Ислом динида аёлни хўрламаслик, қизларини тирик кўммаслик, қизларни тарбиялаганларнинг жаннатга тушиши, жаннат оналар оёғи остига экани уқтирилган. Ғарб эса бу тушунчаларга анча кейин келган.\nИсломда аёлларнинг меросхўр бўла олиш, гувоҳлик бериш, ўз розилиги билангина ким биландир никоҳ қуриши каби ҳуқуқлари Ғарб жамиятидан аввалроқ тасдиқлаб бўлинган эди.\nГендер тенглиги шахсларнинг жинсидан қатъи назар тенг бўлиши кераклигини илгари сурса, феминизм фақатгина аёллар ҳуқуқларига урғу беради.\n«Инсон ҳуқуқлари тўғрисида»ги умумжаҳон декларацияси 1948 йилда қабул қилинган. Лекин 50-йилларда ҳам, 60-йилларда ҳам, ҳатто 70-йилларда ҳам кўп ғарб давлатларида аёлларнинг сиёсий ҳуқуқлари эркакларники билан бир хил бўлмаган, улар кўп нарсада тўсқинликка учрашган, камситилган. Ҳатто аёл Одам Атонинг жаннатдан ҳайдалишига сабаб бўлган кимса, у инсоният олдида айбдор, деган қарашлар бўлган.\n«Гендер тенглигини энг биринчи бузадиганлар – оналар»\n— Гендер тенглигини биринчи навбатда оналар бузишади. Чунки қизларга ҳам, ўғил болаларга ҳам, жамиятга ҳам оналар тарбия берди. Баъзида оналарнинг ўзлари қизларнинг ҳуқуқларини бузаётганига гувоҳ бўламиз – ўқишга киритиб, контракт пулингни тўлагунча, шу пулга сарпонгни қилиб берамиз, дейишади. Шу гапларимиз билан қизлар ва йигитларнинг имкониятлари орасидаги тенгликка дахл қиламиз.\nОдамларнинг бундай ҳаракатлари натижасида нотенглик одатга айланиб боради, оқибатда давлатнинг ўзи ҳам бунга эътибор бермай қўйиши, жамият нотенглик муҳитига кўна бошлаши мумкин.\n«Гендер адолати фақат аёллар эмас, эркаклар учун ҳам керак»\n— Давлат ўз сиёсатини гендер ёндашуви бўйича ташкил қилиши керак – эркакларнинг ҳам, аёлларнинг ҳам ўзига хосликларини инобатга олган ҳолда уларга ўз ҳуқуқларидан бир хилда фойдалана олишини кафолатлаши лозим.\nГендер адолати фақатгина аёллар эмас, эркаклар учун ҳам керак. Гендер нотенглиги фақатгина эркаклар ва аёллар ўртасида эмас, ўзаро аёллар орасида ёки ўзаро эркаклар орасида ҳам кузатилиши мумкин. Қайноналар ва келинлар, қизлар ва оналар, ишлаётган аёллар ва ишламаётган аёллар орасида ҳам нотенгликлар бор. Шу жумладан, эркаклар орасида ҳам бу нотенглик намоён бўлади – оталар ва ўғиллар, ишлаётган эркаклар ва ишламаётган эркаклар, юқори мансабдаги эркаклар ва камроқ маош олиб кун кўраётганлар, кучлилар ва кучсизлар...\n“Гендер тенглиги” Махсус Мақолалар таҳлил Ислом\nХўш, гендер тенглиги нима ўзи?\n5271 18:17 23.08.2019


UFC промоушенидаги ўзбекистонлик жангчилар сони яна биттага кўпайиши мумкин\n17 апрель, 2021, 09:24\nЖаҳоннинг энг нуфузли промоушени яна бир ҳамюртимизга шартнома таклиф қилган.\nЎзбекистон ММА оламининг ёрқин вакилларидан бири, FFC (Falco Fighting Championship) промоушени чемпиони Азамат Нуфтиллаев янги промоушен билан шартнома имзолаш арафасида. Қувонарлиси, оғир вазн тоифасида ўз жангларини ўтказадиган "Аждар" номи билан машҳур ушбу юртдошимизга жаҳоннинг энг нуфузли UFC промоушени шартнома таклиф қилган.\nБу борада жангчимиз билан боғланганимизда, бу реал воқелик эканлигини, таклиф этилгани ва виза масаласида иш олиб бораётганлигини маълум қилди. Агар, визага оид масалалар ўз ечимини топса, тез орада UFCдаги вакилларимиз сони яна биттага ошиб, тўрт нафарга етиши мумкин.\nМаълумот учун, Азамат Нуфтиллаев профессионал фаолияти мобайнида 7 та жанг ўтказиб, барчасида ғалаба қозонган. Сўнги бор жорий йилнинг 9 февраль куни "EFC 33" турнирида октагонга кўтарилди ва россиялик Геннадий Гусевни муддатидан аввал техник нокаут билан мағлуб этганди.


Эрдоған суриялик қочқинларни ватанига қайтармоқчи. Ҳаммага яхши бўладими? — Sof.uz\nЖАҲОН 6,094,239 2,701,336 368,818\nЭрдоған суриялик қочқинларни ватанига қайтармоқчи. Ҳаммага яхши бўладими?\n20.10 02:12 527 Таҳлил\n2011 йилда бошланган уруш Сурия халқини хонавайрон ва саргардон қилди. Миллионлаб суриялик уйларини тарк этиб, дунёнинг турли мамлакатларига тарқалиб кетди. Энг кўп суриялик қочқинга мезбонлик қилаётган давлат – Туркия. Охирги маълумотларга кўра, бу ерда 3 миллион 674 минг 588 нафар суриялик бор.\nБулар рўйхатдан ўтганлари, рўйхатдан ўтмаганлари қанчалигини, турган гапки, ҳеч ким билмайди. Баъзи шаҳарларда суриялик қочқинларнинг сони маҳаллий аҳоли сонига нисбатан жиддий равишда кўп. Масалан, Килисда бу кўрсаткич қарийб 85 фоизга, яъни қочқинлар сони салкам маҳаллий аҳолининг сонига етиб қолган. Шу пайтгача Туркиядаги сурияликлар оиласида 450 мингдан зиёд чақалоқ туғилди, бу болалардан баъзилари аллақачон мактабга қатнай бошлаган ва улар ҳеч қачон ватанини кўрмаган. Туркиядаги суриялик қочқинларнинг атиги 2 фоиздан кўпроғи махсус лагерларда яшайди, қолганлари турли ҳудудларга тарқалиб кетган.\nСуриялик қочқинлар масаласи анчадан бери туркияликларнинг норозилигига сабаб бўлиб келяпти. Масжидларда ансорлар ва муҳожирлар ҳақидаги гаплар энди гапирилмай қўйилган. Одамлар норози: иқтисодий қийинчиликларга, уй ижараси нархининг ошишига ва ишчи кучининг арзонлашишига суриялик қочқинларни сабабчи қилиб кўрсатишяпти. Ижтимоий тармоқларда суриялик қочқинлар орқали ҳукуматни танқид қилмоқчи бўлганлар мой устига олов сепяпти, аммо улар тарқатаётган маълумотларнинг ҳаммаси ҳам тўғри эмас. Очиғи, оммага бу маълумотларнинг тўғри ёки нотўғрилиги кўпам қизиқ эмас, улар учун муҳими – кўчаларидаги қочқинларнинг кетиши.\n9 октябрь куни турк армияси Суриянинг шимолида бошлаган ҳарбий операциянинг аксар туркияликлар томонидан қўллаб-қувватланишига сабаблардан бири суриялик қочқинларнинг ватанига қайтарилиши ҳақида ваъда бўлди дейиш мумкин. Операция арафасида президент Ражаб Тоййиб Эрдоған Суриянинг шимолида хавфсиз ҳудуд барпо этилишини ва у ерга 2 миллион қочқин жойлаштирилишини маълум қилди.\nТуркия бундан аввал ҳам Сурияда икки марта ҳарбий операция ўтказган ва ўшанда ҳам туркияликларнинг қочқинларга нисбатан норозилиги кучайган эди. “Бизнинг аскарларимиз Сурияда жанг қиляпти, суриялик эркаклар эса бу ерда маза қилиб юрибди” қабилидаги гап-сўзлар кўп янгради. Қочқинлар бу айбловга жавобан одатда Сурияда жанг қилаётган томонларнинг кўплигини ва улар қайси томондан туришни билмасликларини айтишади.\nТуркияликларнинг ғазабини қўзғайдиган яна бир ҳолат бор – суриялик қочқинларнинг ҳайит байрамларида ватанига бориб келиши. Ҳар ҳайитда ОАВ минглаб сурияликнинг чегарадан ўтаётгани, байрамдан кейин эса уларнинг қайтаётгани ҳақида хабарлар тарқатади. Яқинда худди шу масала Германияда ҳам кўтарилди. Айрим сиёсатчилар суриялик қочқинларнинг ватанига бориб келаётганини ва уларни қочқинлик мақомидан маҳрум қилиш кераклигини таъкидлади.\nАдолат нуқтаи назаридан айтиш керакки, ҳар қандай мамлакатда тили бегона бир неча миллион қочқиннинг пайдо бўлиши вақти-соати билан ижтимоий норозиликка сабаб бўлиши тайин. Чунки бундай ҳолат ўша мамлакатдаги ижтимоий-иқтисодий вазиятга таъсир кўрсатмай қолмайди.\nХуллас, Эрдоған айтганидек икки миллион суриялик ватанига қайтариладиган бўлса, туркияликлар енгил нафас ола бошлайди, норозилик кайфияти ҳам юмшайди. Ўша икки миллион сурияликни эса яна муаммолар қарши олади: ишсизлик, қимматчилик ва вайронага айланган ватан.\nТуркия Сурия қочқинлар\n29.05 12:32 3423\nБугун, 11:13 1769\n28.05 13:43 1580\n29.05 18:49 347 Жаҳон\n18.05 21:07 410 Жамият\n12.05 10:30 209 Жаҳон


Қувноқ масхарабозлар қўрқинчли масхарабозларга қарши чиқдилар\n00:43 / 21.10.2016\nЛотин Америкасининг бир неча юз профессионал масхарабозлари бутун дунё бўйлаб масхарабоз кийимида одамларга ҳужум қилиш оммалашганини қоралаб чиқдилар ва бу артистларнинг имижига зиён етказишини айтдилар.\nМехикода ҳар йили бўлиб ўтадиган масхарабозлар йиғилиши иштирокчилари намойиш ўтказишган ва унда "Биз масхарабозлармиз, қотиллармасмиз!", деган шиорларни ҳайқирганлар.\n"Биз масхарабозлар яхши одамлигимизни ва ўз ишимизни профессионал даражада қилишимизни кўрсатмоқчимиз", деб айтди Reuters ахборот агентлигига Хой Хой лақабли масхарабоз.\n"Лотин Америкаси масхарабозлари биродарлиги" уюшмаси президенти Томас Моралеснинг айтишича, агар одамлар янгиликларда ёмон масхарабозларни кўрсалар, улар мачете ёки тўппонча олиб, масхарабозларни ўлдиришга боришлари мумкин.\nОхирги ойларда дунёнинг кўплаб давлатларида қўрқинчли масхарабоз кийимидаги кимсалар одамларни қўрқитаётгани ҳақида хабарлар берилмоқда. Бундай хабарлар Буюк Британия, АҚШ, Австралия ва Бразилиядан келиб тушган.\nБаъзи давлатларда шу сабабли мактаблар қўриқланиши кучайтирилган, дўконларда эса масхарабозлар кийимлари ва ниқоблари сотилиши тўхтатилган.\nШунингдек, "Макдоналдс" тамаддихоналар тармоғи баъзи ресторанлари олдида компаниянинг рамзи бўлган масхарабоз Рональд Макдоналднинг ҳайкалини қўйишни бас қилди.\nЛотин Америкаси қўрқинчли масхарабоз\nЛотин Америкасида кучли қор ва совуқ об-ҳаво ҳукм сурмоқда


Нажмиддин Комилов ЖОН ВА ЖОНОН МОЖАРОСИ – Jahon adabiyoti\nАлишер Навоийнинг лирик асарлари жамланган “Хазойин ул-маоний” девонида икки мингдан ортиқ ғазаллар бор. Шарқ адабиётида бирор шоирга бунчалик кўп ғазал ёзиш насиб қилмаган. Аммо гап фақат сонда эмас. Навоий қалбидан қуюлиб чиққан ғазалларнинг ҳар бири – даҳо ижодкорнинг беназир санъати ва теран тафаккуридан гувоҳлик берадиган бир бадиий дурдона, мўъжизадир. Бу лирик миниатюраларнинг яратилганига беш ярим асрдан ошди, лекин кеча ёзилгандай ҳамон руҳимиз, шууримизни ғалаёнга солиб, дилларга ҳаловат бағишлайди, ўқиган сари яна ўқигингиз, байтлар қаърига жойланган сеҳрни ва сирли маъноларни теранроқ, тўлароқ англаб олгингиз келади. Буюк ўзбек шоири салафлари ижодхонасида камолотга кўтарилган кўҳна жанрнинг имкониятларини истеъфода этиб бемисл маҳорат кўрсатиш, хазон билмас шеърий гулшанлар яратиш баробарида ўзи мустақил равишда янги усул – услублар ихтиро қилди, ижодий тажрибалар, жасоратли изланишлар йўлидан бориб, ғазал инкишофини баланд чўққиларга олиб чиқди.\nЯхлит маъноли, воқеабанд ғазаллар яратиш улуғ Навоийнинг шундай услубий ихтироларидандир. Мақсуд Шайхзода биринчи бўлиб бунга эътиборимизни қаратган эди. Аввалги шоирларда аҳён-аҳён учраб турадиган бу хусусият Навоий ижодида изчиллик тусини олади, муайян равия, поэтик ифода тарзига айланади. Турфа инсоний хислатлар, воқеа-ҳодисалар тасвирига бағишланган туркум ғазаллар шундан далолат беради.\nЯхлит маъноли ғазал радиф сўзга урғу бериб, шоирона ваҳиятни намоён этиш ё бирор-бир ҳодисадан таъсирланиб, ҳис-ҳаяжонни тўкиб солиш, шу воқеа моҳиятини очиш, ёхуд муайян анъанавий тушунча-тамсиллар, образ-ифодалар атрофида сухансозлик қилиш, лутф кўрсатиш ниятининг мевасидир. Чунончи, улуғ шоир жон ва жонон мавзусида бир туркум ажиб дилбар ғазаллар яратганким, шулардан бирини қуйида тўла келтирамиз:\nЖон менга жонон учундур, йўқ жонон жон учун,\nБўлмаса, жон ўйлаким ўлмас-жаҳон зиндон эрур.\n“Жон” сўзи ўн тўққиз, «жонон» сўзи ўн олти марта такрорланиб келган. Бироқ бу қайтариқлар бизга нохуш туюлмайди, аксинча, кучли завқ уйғотади, шоирнинг заковати, топқирлигига қойил қоламиз. Қаршимизда – ўзига хос бутун бир ғазал-тажнис, яъни бир ўзакли талаффузи, шакли ўхшаш‚ аммо маънолари хилма-хил сўзлар воситасида барпо бўлган ҳайратомуз санъат намунаси. Аёнки, тажнис классик шеъриятимизда кенг тарқалган усул, лекин етти байтли ғазалда икки жинсдош сўзнинг бошдан охир ҳар гал янги маънода, янги жило, янги товланиш билан бундай занжирланиб келиши фавқулодда ҳодиса. Гўё уста заргар бир бўлак жавоҳирдан турфа тароватли марварид доналарини суфталаб, ипак ипга тизиб чиққандай. Ва лекин шу нарса ҳам эсда турсинким, улуғ шоир сўз соҳибқирони эканини кўз-кўз қилиш учунгина бу санъатга қўл урган эмас. Бу санъат замирида Навоий қалбида ҳамиша яшнаб, кўкариб турган эзгу-ардоқли фикрлар: ишқ, вафо, садоқат ҳақидаги мунаввар, муборак ғоялар порлаб диққатимизни тортади. Сўз-тафаккур хизматида санъат фикр ва ғоянинг кўрки, тарғиботчиси.\nБутун ғазал сўз додини бериб тажнисни узлуксиз давом эттириш бир санъат бўлса, буни муҳим ижтимоий-ахлоқий ғоя билан боғлаб ривожлантириш орқали гўзал бир тасвирни вужудга келтириш яна бир санъат юксак шоирлик маҳоратининг, уйғоқ, уйғун тахайюл, табиатда қудратли ва сахий истеъдоднинг нашъу намоси, сеҳркорлиги. Шоирнинг усталигини қарангки, байтлар бир-бири ила мантиқан пайвандланиб, етакчи, сарбон ғояни теранлаштира бориш асносида лирик қаҳрамоннинг туйғулари ҳам байтдан байтга кучайиб, унинг юрагидаги дарди, эҳтирос-ҳаяжонлари жўшиб бораверади, жон ва жонон можароси зўраяди, висол шодлиги-ю ҳижрон азоблари, ошиқ изтироби ва ёр истиғноси орасидаги драматик зиддият таранглашади. Ғазални шарҳлаганимизда бу хусусият янада равшанроқ кўзга ташлана боради. Аммо бу ишни бошлашдан олдин ҳамма гапларимиз келиб тақаладиган «жон» ва «жонон» сўзларига изоҳ бермоқчимиз.\nЖонон сўзининг жондан келиб чиққани аниқ. Лекин қандай қилиб? Балки бу «жон каби», «жонга ўхшаш› (жондан ширин) деган маъноларни англатар? Яъни: жонмонанд-жонмон-жонон тарзида бирикманинг ихчамлашиб бориши оқибатида содир бўлгандир. Форс тилида сўзни мана шундай ихчамлаб, талаффузни енгиллаштириш ҳодисаси бор. Аммо Судий Баснавийнинг фикрича, жонон жон сўзининг кўплигидир. Маҳбубни улуғлаш, унга чексиз ҳурмат-эҳтиром билдириш мақсадида шундай қилинган бўлса ажаб эмас, чунки бу яхши одатимизга ҳозир ҳам амал қилиб келмоқда. Бундан ташқари, жон-жононларнинг жони (жони жонҳо, жони жонон), туганмас, ўлмас жон маъносида ишлатилиб, бора-бора тилда мустаҳкамланиб қолган бўлиши ҳам мумкин. Ҳар ҳолда, барча маъноларда ҳам жонон (муаннас шакли жонона) инсон учун энг қимматли, энг азиз ҳисобланган жон билан баробар қўйилгани, ҳаттоки, ундан ортиқроқ билиб, эъзозланаётгани аён бўлмоқда. Жонон, маҳбуб, маъшуқ‚ дилбар‚ дилором, санам буларнинг барчаси Ёрнинг сифат-синонимлари. Улардан ҳар бири шеъриятда ўз мавриди, ўз мақом-нисбатида қўлланиб келинган. Чунончи, жонон сўзи тилга олинганда, албатта, жон сўзи ҳам қўшиб зикр этилган. Воқеан, бир-бирига вобаста бу тушунчаларни яна ҳам тўлиқроқ тасаввур этмоқчи бўлсак, жон сўзининг келиб чиқиш моҳиятини ҳам билишимиз даркор. Зеро, қадимги аждодларимиз буни ҳозир биз тушунгандай тушунмаганлар. Ҳозир биз жонни танадан ажратиб тасаввур қилолмаймиз. Жон, яъни тириклик материянинг олий даражада уюшган шакли бўлмиш биологик ҳаётнинг (демак, инсон вужудининг ҳам) хусусияти деб қараймиз. Қадимгилар эса, жон бошқа, тана-жисм бошқа, деб тушунганлар. Боз устига, уларнинг тасаввурича, жон, руҳ – олий неьмат, бирламчи борлиқ бўлиб, жисм қуйи хаюло – тўрт унсурдан таркиб топган бир қолип. Агар жон бўлмаса, вужуд ўзича яшай олмайди, дунё тимсоли бўлган бу “вайрона”ни жон обод қилиши мумкин. «Ошиқ дили дўстга мунтазир ва беқарор талпинганидай, жисм руҳга муштоқ ва муҳтождир», – дейди “Кашф ул-маҳжуб” китобининг муаллифи Ҳужвирий. Алишер Навоий асарларида учрайдиган «жисми вайроним», «тан уйи», «вужуд хокистари» сингари ибораларни шу маънода англашимиз керак. Унингча, жонсиз жисм – қаро тупроқ: “Жисмдан жонсиз на ҳосил эй мусулмонларки, ул бир қаро тупроқдурурким гулу райҳони йўқ”. Жоннинг шоирлар кўп қўллайдиган иккинчи рамзий номи “равон” (юриб турувчи) эканини эътиборга олсак, жон жисмга қарама-қарши ўлароқ доимо ҳаракатдаги нарса, яъни ҳаёт рамзи деб қаралгани маълум бўлади. Шунинг учун у жисм билан курашади, ўз асли-мутлақ Руҳга бориб қўшилишга интилади, дея талқин килинган.“Жоним оғзимга келди”, “жон риштаси”, ”жон кирди” қабилидаги халқ иборалари ҳам шу тасаввурлар таъсирида туғилган. Мазкур тасаввурлар, шу билан бирга, абадий ҳаёт ҳақидаги, Масиҳ (Исо), Хизр тўғрисидаги армонли ривоятларнинг яратилишига ҳам сабаб бўлган. Гўё Масиҳ ўз нафаси билан ўлган одамни тирилтирар, Хизр бўлса оби ҳаёт-тириклик сувини топиб ичгани учун мангу яшаб, одамларни эзгулик манбаига етаклар эмиш…\nАлишер Навоий тасвирлаган ошиқнинг севган ёри худди шундай нафасли киши, унинг лаблари ўликка ҳам жон бағишлай олади, бу лаблардан ўпган ошиқ абадий ҳаёт топади. Фақат бу эмас‚ жонон лабларининг ҳар бири алоҳида-алоҳида сеҳр кўрсатиш қудратига эга ва соҳирлик ишида улар ғоят иноқ-иттифоқдирлар. Қисқаси, ғазалнинг ушбу ривоятга асосланган биринчи байтининг мазмуни бундай: “Жонгинам, лабларингнинг ҳар бири ўлган одамни тирилтиришда жон ўрнидадир‚ улар иккови бу ишда жуда иноқдирлар”. Байтдаги “жонон” сўзининг иноқ, иттифоқдан ташқари, яна бир – жонга жон, жон бериб жон олиш, деган қадимий маъноси ҳам бор. Масалан, урушда фидойилик кўрсатган кишиларга нисбатан шундай дейилган. Навоий ғазалга бу маънони ҳам сингдира олган: жононнинг икки лаби ошиққа жон бағишлашда бир-бири билан тортишиб, баҳслашади – бири жон олса, иккинчиси жон ато этади. Ҳа, бу Ёр дийдорига муштоқ, кўнгли муҳаббат бодаси-ла лиммо-лим одам учун табиий ҳолдир. Ошиқ жонон ёдида шунчалик азият чекадики, ўзининг бор-йўқлигини унутиб қўяди, бироқ жонон ҳузури ҳамда висол уни қайта ўзига келтиради. Висол лаҳзасидаги бу руҳий ҳолат, қониқиш, Ёр лабларидан олинган бўсанинг лаззати жонга беқиёс ҳузур бағишлайди. Жон Жонон – Аллоҳ билан қовушиб, йўқ-йўқ‚ бирлашиб кетади. Улар орасида ҳеч қандай фарқ қолмайди: жон-жононга, жонон эса жонга айланади. Яъни: “Жоним жонондан шу даражада тўйиб қониқдики, улар шундай бирлашиб кетдиларки, қайсиси жон, қайси бири жонон эканини билмай қолдим – жон бўлса, жонон қани, жонон бўлса жон қани?”. Биринчи байтнинг бевосита давоми бўлмиш иккинчи байтнинг мазмуни шундан иборат.\nМуҳаббат қиёмида ошиқнинг “буду нобуду тенг бўлиб” қолиши, жонон жилвасида эриб кетиши Навоий ижодида кўп маротаба учрайдиган хуш тасвирлардан. Чунончи, шоир бошқа бир ғазалида бундай дейди: “Ёр буди (Аллоҳ вужуди) ичра нобуд ўлгай менким ўртада ўзгаликдан, демаким, ўзликдан осор қолмагай? Ишқ тариқати шуки, агар бу йўлга кирган одам ҳақиқий ошиқ бўлса у ўзини маъшуқанинг бир бўлагига айлантириши, орада “у” – “мен” деган фарқланишга ўрин қолдирмаслиги керак. Ахир, висол чоғида юз берадиган муҳаббат қиёми “ўзни унутиш ва маҳбубдан айри тасаввур қилмасликдир” (Хужвирий. Кашф ул-маҳжуб, 19-бет). Бу ошиқи беқарор орзиқиб кутган дам, унинг учун олий мукофот.\nЧунки ошиқнинг кўнгли ва жони тинимсиз равишда жононга қараб интилади, жононсиз яшашни дўзах азоби деб билади. Зотан, жононсиз жоннинг унга кераги йўқ. Жононсиз жон танни ҳам қийноқ ва уқубатлар гирдобига солади.\nЖоннинг доимий суратда жононга талпиниши, висолга ташналигини инсоннинг ўз идеалига, бутун файзу фазилати, пок ахлоқи, ички маънавий дунёсининг кўркам, нурафшонлиги билан жозибали бўлган дўст сари интилиши, деб билмоқ керак. Дўст – кишининг севган ёри ҳам, эътиқод-имон тимсоли мукаммал инсон ҳам, одамзод ҳеч қачон тўймайдиган ҳаёт ҳам, эзгулик, адолат ва ҳақиқат ёки Худо ҳамдир. Яхши инсонни севиш – ҳаётни севиш, ҳаётни севиш – ҳақиқатни, Ҳақни севиш демак. Буюк Навоий хаёлотида етилган Жонон образида бу тушунчаларнинг бари мужассам. Шу маънода жононга бўлган муҳаббат реал турмуш, муҳитдан қониқмаган, зулм ва зўрлик пажмурда этган, дунёнинг нотекис ва нотўкислигидан озурда кўнгилнинг қидирган оромгоҳи, сиғинадиган ва суянадиган ягона паноҳхонаси бўлганини унутмайди. “Хазойин ул-маоний” дебочасида шоир ўз ғазалларининг ёзилишига сабаб бўлган ҳаётий турткиларни бундай қайд этади: “Олдимга онча душворликлар юзланди ва теграмда онча саъб гирифторликлар айланди ва бошимга сипеҳр онча бало тошини отди ва ишқ сипоҳининг лагадкуби (тепкилари) заиф пайкарим била сўнгакларимни онча оёқ остида ушотдиким, не ўзимдан хабарим, не ўзлугим била ўзимдин асар қолди”. Бу аҳволимни шарҳ этсам тушунадиган бир мушфиқ инсон тополмадим, шу боис дардларимни шеър қилиб ёздим, дейди Навоий.\nЁрга бўлган ишқнинг шиддат ва шарофатини шу тахлит камоли эътиқод билан таърифлаб келиб, улуғ шоир учинчи байтда фикрларини янада равшанроқ баён қилади: “Агар жононинг бўлса – жонинг ҳам бор, агар жонон кетишга чорланса, билгилки, жон ҳам жонон билан бирга кетади. Демак, жондан ажраласан ва ҳижрон азобида қоласан. Жон билан жононнинг ажралмаслиги ҳақидаги бу ғоя кейинги байтларда янгича қиёсланиш ёрдамида давом этади. Масалан, тўртинчи байтнинг мазмуни бундай: “Жон менга жонон учун керак, аксинча, жонон жон учун эмас. Чунки жононсиз яшаш беҳад оғир, аммо жонсиз умр кўриш осон”.\nЖигарсўхта, шайдойи ошиқ кўнгил муножотини мана шу маромда ўрганиб-ўртаниб изҳор этган. Висолдан сархуш, бироқ ёрдан жудо бўлиш муқаррарлигини олдиндан сезгандай жони талвасада. Ҳижрон азобларига қайта гирифтор бўлмаслик учун жондан кечишга ҳам рози. Тўртинчи байтдаги “жонсиз умр осон эрур” жумласи бизга ғалатироқ туюлиши мумкин. Дарҳақиқат, қандай қилиб одам жонсиз яшай олади? Чамаси, бу ўринда шоир жон ва жонон баҳсининг мажозий ботиний маъносини чуқурлаштира бориб, инсон учун маънавий ҳаётнинг афзаллигини таъкидламоқчи бўлган. Унинг назарида, ҳақиқий ҳаёт маънавий ҳаётдир, зероким, жонон, кўриб ўтганимиздай, ана шу маънавий фазилатларнинг йиғма тимсоли. Навоий сўз ўйини – тажнисдан мантиқ силсиласига ўтади: модомики жон билан жонон бир экан, бири иккинчисисиз тасаввур этилмас экан, жонони йўқ (ишқсиз) одамлар жонсиз кишилардир. Улар тирик юрадилар-у, лекин руҳан, қалбан ўлганлар. Шунинг учун умрлари осон кечади. Аммо энг қизиғи шундаки, шоир ўзининг бу фикридаин қайтади – ахир ишқ барча мулоқотда бўлиши шарт, ишқсиз, жононсиз умуман ҳаёт йўқ. Бу хулоса бешинчи байтда ўз ифодасини топган: “Жон кетса, жонон йўқолади агар жонон кетса жон кетади”. Шундай бўлгач, жононсиз ва жонсиз қандай яшаш мумкин?\nБу фикр олтинчи байтга келиб мазмунан яна кенгаяди, жонон фақат ошиқнинг жони билан баробар нарса бўлиб қолмай, балки “жону жаҳон”га тенг, бутун мавжудотни ўз ичига оладиган тушунчага айланади. Энди ошиқ ўз жони, ўз шахсияти ҳақида қайғуриш билан чегараланмайди. Унинг учун дунёнинг барча ширинлиги, лаззати, ҳатто азоб ва хўрсинишлари ҳам Жонон билан хуш. Жонон билан маъноли ва зебо: “Жону жон жонон билан хушдир, агар жонон бўлмаса, жон бўлмайди деганинг ҳам, бу кенг жаҳон зиндонга айланади”. Навоий такрорий бўлса-да, ҳижрон оғирлигини бот-бот таъкидлаб, охири еттинчи байтда илтижо ва тавалло оҳангини кучайтиради ва ғазални шу пафос билан якунлайди. Зору нотавон ошиқ жондан кечиш эвазига бўлса ҳам жонон васлидан маҳрум этмасликларини ёлвориб сўрайди: “Эй, ҳижрон, майли жонимни олгин, аммо жононсиз яшаш азобини менга раво кўрма. Чунки жононсиз Навоий жонидан безордир”.\nМаълум бўладики, таҳлил этганимиз ғазалда ошиқнинг икки ҳолати – висол лаҳзасидаги ҳаловат, жоннинг яйраши ва ёрдан ажралганда юз берадиган руҳий қийноқлар қиёсланиб тасвир этилган. Бошқача айтганда, жон ва жонон баҳси васл ва ҳижрон қиёси негизига қурилган. Висолга мушарраф бўлган ошиқ бу бахтнинг абадий барқарорлигини истаб агар жонон ташлаб кетса нималар бўлиши мумкинлигини зорланиб гапиради. Бу Алишер Навоийнинг айни шу ғазалда қўллаган бадиий усули. Жон ва жонон можаросига бағишланган бошқа ғазалларида шоир яна ўзгача санъат, ўзгача усулларни синаб кўради. Масалан, “Қасди жоним қилди хажр, эй қотили хунхор, кел” сатри билан бошланадиган ғазалда жонондан ажралган, фироқдаги ошиқнинг изтироблари тасвирланади.\nУ ёрига ғойибона мурожаат қилиб: “Жон нақдини овучда ушлаб турибман, агар келсанг, йўлингга сочаман”, – дейди. Руҳ ҳам, жон ҳам жонон йўлига мунтазир, ошиқнинг нияти бўлса жонини жононга топшириш: “Жон етибдур оғзима, дерман лабингга топширай, Лутф этиб қилгил мени жон бирла миннатдор, кел”. Ажойиб, шоирона тасвир, мўъжизакор таъбнинг тенгсиз неъмати! Ҳаётбахш нафасли маҳбуб висолига муштоқ ошиқнинг интизорлигидан жони оғзига келган. Шу бетоқат жонимни келиб олгин, мени азобдан қутқар, сендан миннатдор бўламан, дейди у. Аммо бу айни ҳолатда ошиқ учун янгидан жон топиш ҳам. Чунки Навоий васф этган маҳбуб лаби жон бағишлаш қудратига эга-да!\n“Севингил, эй кўнгил, охирки, жисминг ичра жон келди”, деб бошланадиган ғазал эса бунинг акси ўлароқ жонон келгандан кейинги шодлик руҳий кўтаринкилик кайфиятини тараннум этади. Ёр бемор бўлиб ётганда ошиқнинг жони ачишиб, баттар қийналади. Ёки ёрдан келган мактуб, ёрга юборилган нома ёхуд ёр муждасини келтирган хабарчи кабутарлар тасвири ҳам Навоийга ошиқ қалби ҳаяжонлари билан қўшилиб кетади. Жонондан келган жон исини (ҳам хабар, ҳам хушбўй маъносида) келтирса, жавоб номасини ёзганда ошиқ уни жон риштаси билан чирмаб, ҳар бир сўзи, ҳарфи ёрдамида гўё қийналган жони нишоналарини жўнатади. Бу каби ғазалларда муайян образнинг чизгилари намоён, тасвир характерли деталлар асосида давом этган ва шу ҳаётий ашё – сурат таъсирида лирик туйғулар қулф уриб, қайнаб чиқади. Хуллас, Навоийнинг воқеабанд, яхлит маъноли асарлари унинг лирик меросидаги ўзига хос поэтик ҳодиса, туркумлар ичидаги ҳар бир ғазалнинг махсус усулда битилгани эса бутунлик, гармонияга интилган нуктадор шоирона тафаккурнинг рангин оламида алоҳида-алоҳида кўринишлардир. Шу сабабли улуғ шоир ижодининг тадқиқотчилари учунгина эмас, балки унинг асарларини ўқиб, баҳра олишни ният қилган китобхонлар учун ҳам бу хусусиятларни билиш зарур.


Хабарингиз бор, таълим муассасалари эшиклари куннинг 2-яримида ҳам уюшмаган ёшлар учун очиқ.Улар ўз қизиқишларига қараб спорт мусобақалари ва компюьтер саводхонлиги, китоб мутолааси билан шуғулланишмоқда. Туман ҳокими Р. Гаппаров, туман прокурори Ш. Акрамов, туман ҳокими ўринбосари Н. Алланазаров, туман ХТБ мудири Н. Исматовлар тумандаги 3-сонли мактабига ташриф буюриб, ёшларнинг бўш вақтларини қай тарзда ўтказаётганлиги билан қизиқди\nҲокимлик янгиликлари / 2022-02-10\nХабарингиз бор, таълим муассасалари эшиклари куннинг 2-яримида ҳам уюшмаган ёшлар учун очиқ.Улар ўз қизиқишларига қараб спорт мусобақалари ва компюьтер саводхонлиги, китоб мутолааси билан шуғулланишмоқда.\nТуман ҳокими Р. Гаппаров, туман прокурори Ш. Акрамов, туман ҳокими ўринбосари Н. Алланазаров, туман ХТБ мудири Н. Исматовлар тумандаги 3-сонли мактабига ташриф буюриб, ёшларнинг бўш вақтларини қай тарзда ўтказаётганлиги билан қизиқди\nСЕКТОРЛАР КУБОГИ УЧУН ВОЛЕЙБОЛ СПОРТ МУСОБАҚАСИ ЎТКАЗИЛДИ\nҚумқўрғон тумани 2-сектор ҳудудига қарашли Халаки маҳалласида уюшмаган ёшлар ўртасида волейбол спорт тури бўйича спорт мусобақасининг финал босқичи бўлиб ўтди.\nУнда 9 та маҳалла ёшларидан тузилган жамоалар ўзаро беллашдилар.\nСпорт мусобақасида туман ҳокими Р.Гаппаров ва туман прокурори Ш.Акрамовлар иштирок этиб, ғолибларни тақдирладилар.\n1-ўринни Арсонбойли маҳалла ёшлари қўлга киритиб, 3 миллион сўм пул маблағига эга бўлишди.\n2-ўрин Боймоқли маҳалласи жамоасига насиб қилди, 2 миллион сўм пул маблағи берилди.\n3-ўринни эса Халаки маҳалла ёшлари эгалладилар, уларга 1 миллион сўм пул мукофоти топширилди.\nҚумқўрғон тумани марказидан 35 км узоқликда жойлашган Хўжамулки маҳалласида 6 минга яқин аҳоли истиқомат қилади. Лекин шу вақтга қадар маҳалла идораси ўз биносига эга бўлмаган.\nМуқим бир манзилга эга бўлмаган маҳалла идорасининг йўқлиги фуқаролар учун ҳам ноқулайликларга сабаб бўларди.\nБугун, махаллий бюджет маблағлари ҳисобидан янги, барча шароитларга эга бўлган маҳалла биноси қад кўтарди.\nШу муносабат билан ташкил этилган очилиш маросими маҳалла аҳлининг катта хурсандчилигига сабаб бўлди.\nТадбирда туман ҳокими Р.Гаппаров, вилоят ҳокимининг ўринбосари Ф.Таиров, туман ҳокимининг ўринбосари Б.Жумаевлар иштирок этиб, маҳалла аҳлини табриклади.\nРамзий боғич қирқилиб, меҳмонлар янги бино билан танишдилар.\nМаҳалла биносида 5 та хона, 1 та мажлислар зали мавжуд. Ҳоким ёрдамчиси, ёшлар вакили учун барча жихозлари билан хоналар ажратилган.\nМУРОЖААТЛАРГА ЕЧИМ –УСТУВОР ВАЗИФА\nОдатга кўра, ҳар чоршанба куни Қмқўрғон туман ҳокими Р.Гаппаров Халқ қабулхонасида фуқаролар қабулини ўтказмоқда.\nТуман ҳокими томонидан ҳар бир мурожаат эътибор билан тингланиб, ижобий ечим чоралари кўрилмоқда.\nАксарият мурожаатлар шу ернинг ўзида ҳал этилган бўлса, айрим муддат талаб этиладиган мурожаатлар масъулларга йўналтирилаяпти.\n2022-йил 9-феврал куни Қумқўрғон туман Халқ таълим бўлимига қарашли 70-сон умумтаълим мактаби фаоллар залида 9-феврал ҳазрат Алишер Навоий таваллудининг 581 йиллигига бағишлаб "Ҳазрат Алишер Навоий эхтиром" мавзусида маънавий-маърифий тадбир ташкил этилди. Ушбу тадбирда туман Маънавият ва маърифат бўлинмаси раҳбари Ш.Мамадиев, бўлинма этакчи мутахассиси А.Сафаров 70-сон умумтаълим мактаби ўқитувчилари ва ўқувчилари қатнашдилар.\n2022-йил 9-феврал куни Қумқўрғон туман Халқ таълим бўлимига қарашли 70-сон умумтаълим мактаби фаоллар залида 9-феврал ҳазрат Алишер Навоий таваллудининг 581 йиллигига бағишлаб "Ҳазрат Алишер Навоий эхтиром" мавзусида маънавий-маърифий тадбир ташкил этилди.\nУшбу тадбирда туман Маънавият ва маърифат бўлинмаси раҳбари Ш.Мамадиев, бўлинма этакчи мутахассиси А.Сафаров 70-сон умумтаълим мактаби ўқитувчилари ва ўқувчилари қатнашдилар.


Жиззах вилоятида уч ака-ука ис газидан заҳарланиб вафот этди » Muzlik.uz - O‘zbekiston yangiliklari\nЖиззах вилоятининг Шароф Рашидов туманидаги уйлардан бирида 8, 12 ва 14 ёшдаги уч ака-ука ис гази билан заҳарланиш оқибатида вафот этди. Бу ҳақда Ўзбекистон Соғлиқни сақлаш вазирлиги матбуот хизмати «Газета.uz»га хабар қилди. 25 январь куни тахминан соат 5:10 да болаларнинг жасадлари ишдан қайтган отаси томонидан топилган. Унинг 37 ёшли рафиқаси ҳам ис газидан заҳарланиб, касалхонага ётқизилган. Ҳозир у жонлантириш бўлимида. Мавжуд маълумотларга кўра, ис гази оила ётган хонага ертўлага ўрнатилган иситиш қозонидан сизиб чиққан. Эслатиб ўтамиз, 9 январь куни Жиззах вилоятининг Ғаллаорол туманида тўрт кишилик оила, 5 январь куни эса Тошкент шаҳри ва Фарғона вилоятида тўрт киши, жумлан уч гўдак ис газидан заҳарланиб вафот этган эди.\nЖиззахда ис газидан жабрланган аёл вафот этди


Пойтахтда юқори палатанинг ялпи мажлиси бошланди - Халқ сўзи\n10:26 14 Декабрь 2019 Сиёсат\nСенатнинг йигирма бешинчи ялпи мажлиси ўз ишини бошлади. Мажлис кун тартибига 17 масала киритилган. Шундан 11 таси қонун бўлиб, улар орасида “Ўзбекистон Республикасининг Солиқ кодексига ўзгартиш ва қўшимчалар киритиш тўғрисида”, “Давлат божи тўғрисида”, “Ўсимликлар карантини ва ҳимояси бўйича халқаро конвенцияга (Рим, 1951 йил 6 декабрь) Ўзбекистон Республикасининг қўшилиши тўғрисида”, “Ўзбекистон Республикаси Миллий гвардияси тўғрисида”, “Мактабгача таълим ва тарбия тўғрисида”ги янги қонунлар бор.\nШунингдек, Сурхондарё вилояти Термиз туманининг чегарасини ўзгартириш, Термиз шаҳрининг чегарасини кенгайтириш ҳамда уларнинг чегараларини тасдиқлаш тўғрисида ҳисобот, 2020 йилда кўп тармоқли фермер хўжаликларини ташкил этиш дастури тўғрисида, Ўзбекистон Республикаси адлия вазирининг давлат органлари ва ва ташкилотларининг норма ижодкорлиги фаолияти ва ҳуқуқни қўллаш амалиётининг ҳолати тўғрисидаги ахбороти эшитилиши назарда тутилган.\nМажлис аввалида Сенат Раиси Танзила Норбоева маъруза қилди. Унда жумладан шундай сўзлар бор:\n“Сенат фаолиятидаги ҳудудий манфаатлар устуворлигидан келиб чиқиб, вилоят, туман ва шаҳарларни ижтимоий-иқтисодий ривожлантириш масалалари унинг доимий диққат марказида бўлиши керак.\nБироқ, афсуски, айрим сенаторлар ўзлари сайланган ҳудуд муаммоларини Сенат минбарига олиб чиқишда деярли ташаббус кўрсатмадилар.\nҲолбуки, биргина вилоят ҳокимларининг ҳисоботларини эшитиш ва муҳокама қилиш жараёнида ҳудудларни ривожлантириш борасида қанчадан қанча вазифалар, муаммолар турганига ишонч хосил қилдик.\nБу муаммоларни сенаторларимиз кўтариб чиқишлари керак эмасмиди?\nХабарингиз бор, яқинда парламент палаталари раҳбарлари ва аъзолари ҳудудларда бўлиб, тадбиркорликни ривожлантириш ҳолатини ўргандилар.\nБу борадаги ишлар ҳам талаб даражасида эмаслиги маълум бўлди. Деярли барча ҳудудларда тадбиркорлар ер ажратиш, кредит олиш, коммунал тармоқларга уланиш ва фаолиятни лицензиялаш билан боғлиқ муаммоларга дуч келмоқдалар.\nШундан келиб чиқиб, келгусида назорат-таҳлил тадбирларида жойлардаги сенаторлар фаоллигини ошириш мақсадида парламент сўрови институтидан фойдаланишнинг янги механизмларни ишлаб чиқиш керак, деган фикрдамиз”, дея таъкидлади Т. Норбоева ўз маърузасида.


Шимолий Корея АҚШнинг янги маъмурияти билан алоқа ўрнатиши шартини маълум қилди\nШимолий Корея ҳукумати Вашингтон Пхенянга нисбатан душманона сиёсатидан воз кечмагунча, АҚШнинг янги маъмурияти билан алоқа ўрнатмайди. Бу ҳақда Жанубий Кореянинг “Рёнхап” ахборот агентлиги хабар бермоқда.\nАгентлик бунда Шимолий Корея ташқи ишлар вазирининг биринчи ўринбосари Чвэ Сон Хининг баёнотига таянмоқда.\nАввалроқ АҚШ Пхенян билан турли каналлар орқали боғланишга ҳаракат қилаётгани, бироқ бу уринишлари бесамар тугаётгани маълум қилинганди.\n“Улар Жанубий Корея билан қўшма машғулотлар бошлаши арафасидаги кеча биздан алоқага чиқишни илтимос қилиб хабар йўллашган. Бироқ биз АҚШнинг ўйинларига яна муносабат билдириш керак, деб ҳисобламаймиз”, деб айтилган баёнотда.\nЧвэ Сон Хининг таъкидлашича, агар АҚШ Шимолий Кореяга душманона сиёсатидан воз кечмаса, Пхенян ва Вашингтон ўртасида алоқалар ва музокаралар умуман бўлмаслиги мумкин. “Шу сабабли биз бундан буёғига ҳам АҚШнинг алоқа ўрнатишга уринишларини эътиборсиз қолдирамиз”, деб таъкидлаб ўтган Шимолий Корея вакили. Унинг айтишича, Шимолий Корея ва АҚШ ўртасидаги мулоқот учун “бир стол атрофида тенгҳуқуқли асосда ўтириб, фикрлар алмашиш мумкин бўладиган” муҳит зарур.\nЧвэ Сон Хи Шимолий Корея “АҚШ киритишни яхши кўрадиган санкциялар”га жавоб қайтаришга тайёрлигини қўшимча қилган.\n“Биз АҚШга “кучга куч билан” ва “яхшиликка яхшилик билан” тамойили асосида қарши туришимизни билдириб бўлганмиз”, деб ўз сўзларини якунлаган Шимолий Корея вакили.\nАввалроқ Шимолий Корея етакчиси Ким Чен Иннинг синглиси Ким Ё Чжон АҚШ ва Жанубий Корея томонидан Корея яриморолида ўтказилаётган қўшма машғулотлар тўхтатилишини талаб қилиб, акс ҳолда Сеул билан тинчлик сулҳини бекор қилиш билан таҳдид қилганди. Бундан ташқари, у АҚШ президенти Жо Байден маъмуриятини Корея яриморолида “порох ҳидини ёймаслик” ва кейинги 4 йил давомида “тинч ухлаши учун” халақит қиладиган иш қилмасликдан огоҳлантирган.


Мухбирлар қотили қўлга олинди\n18 май 2022, Тошкент вақти: 13:48\nЮсуф Жалилов ўтмишда 22 қотилликда айбланган эди.\nBBC форс хизматининг Душанбедаги мухбири Муҳиддин Олимпур, ОРТнинг Душанбедаги мухбири Виктор Никулинни ўлдирганлик ва яна бошқа 20 қотилликни амалга оширганликда гумонланган жиноятчи безориликда айланиб қўлга олинди.\nТожикистон ҳуқуқ - тартибот тузилмалари маълумотига кўра, Юсуф Жалилов ўтмишда Тожикистондаги таниқли кишилар, жумладан, Би-Би-Си форс хизматининг Душанбедаги бюроси собиқ мухбири Муҳиддин Олимпур, ОРТнинг Душанбедаги собиқ мухбири Виктор Никулин, Тожикистон Бош вазирининг собиқ биринчи ўринбосари Миёншо Назаршоевни ўлдирганликда гумонланган.\nБироқ 1997 йил 27 июнида давлат ва мухолифат ўртасида миллий ярашув борасида шартнома имзоланганидан сўнг у авф этилган.\nМанбанинг таъкидича, Жалилов камида 12 та террорчилик амалиёти ва 22 қотилликда иштирок этган. Қатл қилинганлар орасида рус аскарлари ҳам борлиги таъкидланади.\n- Аммо энди Юсуф Жалилов, - дея маълум қилади Тожикистон Бош прокуратурасидаги манба, - мамлакат жиноят Кодексининг безорлик моддаси билан айбланмоқда.\nМанбага кўра, Жалилов 2000 йил қурол ишлатиш йўли билан Ваҳдат туман фуқароси Абдураҳим Котибов ва унинг оила аъзосини дўппослаган.\nШундан сўнг у Россияга чиқиб кетган. Аммо ўтган йил Россия ҳуқуқ –тартибот идоралари ходимлари олиб борган бир амалиёт чоғида қўлга олинган ва Тожикистон ихтиёрига топширилган.\nТожикистон Бош прокуратураси масъулларидан ўз номи ошкор этилмаслигини сўраган манба собиқ тан қўриқчи Юсуф Жалилов иши билан боғлиқ тергов жараёни Ваҳдат туман прокуратурасида олиб борилганини маълум қилди.\nМавзу юзасидан Ваҳдат туман прокуратурасига ҳам қўнғироқ қилдик.\nАммо телефон гўшагини кўтарган прокуратура ходимлардан бири Юсуф Жалилов иши билан боғлиқ ҳар қандай саволларга жавоб беришдан тийилишини таъкидлади.\nАйни пайтда Тожикистон Бош вазирининг собиқ ўринбосари, тожик собиқ мухолифат лидерларидан бири Акбар Тўражонзода Жалиловнинг ҳибсга олинганига доир маълумотларни тасдиқлар экан, уннинг Би-Би-Си мухбири Муҳиддин Олимпурни ўлдиргани билан боғлиқ айбловлар уйдирма эканини айтди.\n- Бундан аввал Муҳиддин Олимпурнинг ўлимида қўли борликда айбланиб, ўнлаб, ҳатто юзлаб одам турли муддатларга қамоқ жазоси олди, баъзиларига нисбатан ўлим жазоси тайинланди ва ҳукм ижро этилди.\nАммо ўша бир неча жилдлик жиноий ишда умуман Юсуф Жалиловнинг номи бўлмаган. Биз бундан 13 йил аввал миллий ярашувга келишгандик. Лекин нега айнан бугун, шунча йил ўтиб, унга бу айб қўйилмоқда?\nДарҳақиқат Жалилов менинг тан қўриқчим бўлган,бироқ уни бу вазифага миллий хавфсизлик тайинлаган, мен эмас. Менинг тан қўриқчим таниқли кишиларни ўлдирганини даъво қилаётган ҳуқуқ- тартибот идораси масъуллари нимага ишора қилишмоқчи?\nКўпдан буён кузатувларимга кўра, ҳуқуқ - тартибот идораси ходимлари ҳар доим бир баҳона билан тирноқ тагидан кир ахтаришга уринишади,- дер экан тожик собиқ мухолифати лидери Тўражонзода, тожик жамиятидаги айрим доиралар Жалилов жиноий ишига сиёсий тус бераётгани ва шу йўл билан ўзининг номини жиноятчининг номи билан бир рўйхатга киритишга уринаётганини таъкидлади.\nТўражонзода 19 йил аввал мустақилликни қўлга киритган Тожикистон ҳуқуқ - тартибот тизимлари фаолиятида умуман реаллик йўқлигини ҳам қистириб ўтди.\n- Аскарият ҳолларда бирор жиноятда гумонланиб, қўлга олинган кишилар устидан тергов реал фактлар асосида олиб борилмайди. Аксинча, қийноқлар ёрдамида гумонланувчига қилинмаган айблари тан олдирилади. Ва шаблон тарзида йигирмата , ўттизта жиноятларни унга юклашади. Ҳатто “1924 йил Владимир Илич Ленин жонига суиқасдни бўйнингга ол” деса, оладиган даражага етказади бечораларни, - дейди Акбар Тўражонзода.\nШу ўринда эслатиб ўтсак, бир неча йил аввал Тожикистон Олий суди Ваҳдат туман фуқароси, тожик жамиятида “Эшони Нозим” лақаби билан танилган тожик собиқ мухолифатнинг яна бир лидери Нозим Юнусов гуруҳи аъзоларидан бир нечатасини Би-Би-Си мухбири Муҳиддин Олимпур ва ОРТ мухбири Виктор Никулинлар ўлимида қўли борликда айблаб, узоқ йиллик қамоқ жазоси тайнилаган эди.\nАснода Муҳиддин Олимпурнинг ўғли Бобо Олимпур ҳам отасини ўлдирганликда гумонланиб, ҳибсга олинган ва кейинчалик турли муддатларга қамалганлар орасида Юсуф Жалилов тилга олинмаганини айтди.\n-Отамни ўлдирганликда гумонланиб қўлга олинганлар тўрт киши эди. Бироқ улар орасида Юсуф Жалилов бўлмаган.\nМустақил кузатувчиларга кўра, Тожикистонда 1997 йилнинг 27 июнида миллий ярашув борасида келишув имзоланганидан кейин ўтган шу давр ичида тожик собиқ мухолифатнинг йирик фигуралари турли йўл ва баҳоналар билан сиёсий доирадан четлатилди. Уларнинг айримлари қамоққа улоқтирилди, айримлари эса сирли тарзда бу дунё билан видолашди.\n“Собиқ мухолифат таниқли лидерларидан эндиликда фақат бир киши, у ҳам бўлса Акбар Тўражонзодага миллий ярашув борасидаги Келишувнинг 13 йиллик баҳорини қаршилади”, дейишмоқда мустақил таҳлилчилар.


Жаҳонгир Ортиқхўжаев Тошкент ҳокими лавозимига тасдиқланди – Газета.uz\nЯнги сайланган Халқ депутатлари Тошкент шаҳар кенгаши Ўзбекистон президенти тақдимномасига биноан Жаҳонгир Ортиқхўжаевни пойтахт ҳокими лавозимига тасдиқлади.\n13 январ 2020, 14:01 Сиёсат\nХалқ депутатлари Тошкент шаҳар кенгаши душанба куни бўлиб ўтган биринчи сессиясида шаҳар маъмурияти раҳбари Жаҳонгир Ортиқхўжаевни пойтахт ҳокими этиб тасдиқлади, дея хабар беради Газета.уз мухбири.\nХалқ депутатлари Тошкент шаҳар кенгаши душанба куни биринчи сессиясида пойтахтнинг амалдаги ҳокими Жаҳонгир Ортиқхўжаев номзодини пойтахт маъмурияти раҳбари лавозимига тасдиқлади. Бу ҳақда «Газета.uz» мухбири хабар қилди.\nАмалдаги ҳоким номзоди Ўзбекистон президенти Шавкат Мирзиёев томонидан илгари сурилди, тақдимномани бош вазир Абдулла Арипов ўқиб эшиттирди. Кенгашда депутатлари ўрин олган барча партиялар ушбу номзодни қўллаб-қувватлади.\nЖаҳонгир Ортиқхўжаев (1975 йилда туғилган) илк бор 2018 йил декабрь ойида Тошкент ҳокими лаозимига тасдиқланган эди. Бунга қадар эса у ўша йилнинг апрелидан шаҳар ҳокими вазифасини бажарувчи бўлиб фаолият кўрсатган. Давлат секторига келгунига қадар «Артел инжиниринг» компанияси директори ва Tashkent City унитар корхонаси раҳбари бўлган. Akfa компаниялар гуруҳи асосчиси ҳисобланади. 2018 йил сентябрида сенатор этиб сайланган.\nПойтахт маъмуриятининг бошлиғи Тошкент давлат иқтисодиёт университети (1996) битирувчиси. 2015 йилда «Дўстлик» ордени билан тақдирланган.\n27.05 «Бензин импортига акциз солиғини ошириш мақсад мувофиқ эмас» — Монополияга қарши курашиш қўмитаси\n27.05 Коронавирус беморлари сони 3300 нафардан ошди\n27.05 Gazeta.Live: Анвар Жўраев — Тошкент жамоат транспорти карантиндан кейин\n«Бензин импортига акциз солиғини ошириш мақсад мувофиқ эмас» — Монополияга қарши курашиш қўмитаси\nКоронавирус беморлари сони 3300 нафардан ошди


Коллектив хавфсизлик шартномаси ташкилотида Тожикистондаги терактлар бандит олишувлари деб айтилди\nКоллектив хавфсизлик шартномаси ташкилотида Тожикистонда милиция ходимлари ва ҳарбийларнинг ўлимига олиб келган 4 сентябрда юз берган нохуш воқеалар бандитлар олишуви деб айтилди. Бу ҳақда КХШТ котибияти берган изоҳда айтилмоқда.\n“Тожикистондаги фожиали воқеалар туфайли КХШТ котибияти Душанбедаги вазиятни кузатмоқда ҳамда бу вазиятни Тожикистоннинг ички иши деб ҳисобламоқда. Шак-шубҳасиз бу бандитлик олишувлари бўлиб, афсуски бундай ҳолат нафақат Тожикистонда, балки бошқа давлатларда ҳам кузатилмоқда. КХШТ котибияти ОАВларга ҳалок бўлганлар, жароҳат олганлар ва босқинчилар, фожиали воқеаларнинг деталлари ҳақида ҳеч қандай маълумот бермаган. Буни фақатгина Тожикистон расмий ҳукумати қилишга ҳақли”, дейилмоқда ҳужжатда.\nКХШТда Тожикистон ҳуқуқ-тартибот муассасалари ва кучишлатар тузилмалари авваллари кузатилганидек каби бу вазиятни ҳам ўнглай олишларига ишонч билдирилди.


Тожикистонда сел ва кўчки оқибатлари хавотирли - BBC O'zbek\nТожикистонда сел ва кўчки оқибатлари хавотирли\nТожикистон тўхтовсиз жала ва кўчкилар туфайли эпидемия тарқалиш хавфи остида турибди.\nБу ҳақда жабрланган юзлаб фуқароларнинг айни пайтдаги шароитидан хавотир олаётган фавқулодда вазият кузатувчилари билдиришмоқда.\nЖуда ёмон санитар-гигиеник шароитларда ич терлама, безгак каби касалликларнинг тарқалиши хавфи жуда юқори; кўплаб ҳожатхоналар бузилган; туман ва қишлоқларда тоза ичимлик суви йўқ; жабр кўрганлар учун гигиена воситалари етишмайди, дейилади Фавқулодда вазиятлар бўйича тезкор баҳолаш ва координация гуруҳи (REACT) ҳисоботида.\nТожикистон Фавқулодда вазиятлар бўйича қўмита матбуот хизматига кўра, табиий фалокат оқибатида ҳалок бўлганлар сони 17 тага етган, уларнинг орасида олти нафар вояга етмаганлар бор.\nТинимсиз жала ва кўчкилар натижасида турли даражада бир неча минг киши зарар кўрган. 500 га яқин инсон бошқа жойга кўчирилган. Юзлаб уйлар, водопроводлар, электр энергия йўллари, мактаб, кўприк, йўллар қисман ёки бутунлай вайрон бўлган.\nҚишлоқларда вазият оғир, сел келишидан сувга оқиб ўлган қорамолларни тинимсиз ёмғир ва лой туфайли кўмиш қийин кечмоқда.\nТабиий фалокатдан энг кўп Тожикистон жанубидаги тоғли ва тоғ олди- Шуробод, Ҳамадоний, Восе ва Хуросон туманлари зарар кўрган.\n"Ҳаммаси бир неча дақиқада оқиб кетди"\nЖабр кўрган туманлардаги аҳоли озиқ-овқат, сув ва тиббий воситалар етишмаслигини айтмоқда ва ҳукуматдан ёрдам беришни сўрамоқда. Ўнлаб аҳоли масканларида ичимлик суви етишмайди".\nImage caption Сел келган туманларда кўплаб қорамоллар ўлган.\nЭвакуация қилинган юзлаб одамлар ҳозир палаткаларда яшашмоқда. Шунингдек, селдан омон қолган масжид, мактаб ва бошқа биноларга жойлаштирилмоқда.\nБу ҳудудларда тунда ҳарорат уч-беш даражага тушади, кундузи эса ҳаво 20 даражагача кўтарилади. Ҳаво ҳароратининг кескин ўзгариб туриши турли шамоллаш юкасалликларини оширган.\nМамлакат ҳукумати халқаро инсонпарварлик ташкилотлари билан биргаликда зарар кўрган туманларга палатка, озиқ-овқат, кийим ва дори-дармонлар, қурилиш анжомлари, шунингдек ичимлик суви цистерналари етказишда давом этмоқда.\nБироқ, табиий фалокатдан жабр кўрганлар таъкидлашича, берилаётган ёрдамлар етарли эмас, уларни тарқатиш ҳам чўзилмоқда.\n"Кекса кишилар бу қадар ёмғир ёққанини эслолмайдилар. Жала тахминан 40 дақиқалар тўхтовсиз давом этган. Бир неча дақиқалар ичида ҳамма нарсани олиб кетди. Одамларни зудликда эвакуация қилиш ва фалокат келтирган зарарни ҳисоблаб чиқишга уринчпмиз", деб айтади Хуросон туман раиси Убайдулло Абдуллаев. Ҳақиқий фалокат\nКучли лойқа сувлар оқими ҳали ҳам тоғ қишлоқларининг катта майдонларини эгаллаб олган. Кўплаб кўчаларда чиқинди ва вайроналар уюми тўпланиб қолган.\nImage caption Ҳаммадан кўп пахса деворли уйларда яшаган камбағал аҳоли жабр кўрган.\n"Бу ҳақиқий фожеа. Менинг оилам деярли барча нарсани йўқотди. Болаларни қариндошларимникига тарқатдим. Ўзим шу ерда, уйимни қўриқлаш учун қолдим. Уйга кириб омон қолган нарсаларни олиб чиқмоқчиман, лекин уй қулаб тушишидан қўрқаман. Мол-мулк ҳам, уй ҳам, умид ҳам қолмади", -дейди Хуросонлик 60 ёшли Марзия.\nҲукумат комиссияси сув босган туманларга етказилган зарар миқёсини ҳисоблаб чиқмоқда.\nТурар жойлар тоғлардаги хавфли ҳудудларда ва сел ўтадиган тоғ йўлларида қурилган. Селларнинг қайталаши эҳтимоли у ерларда жуда юқори. Кузатувчиларнинг айтишича, ҳаммадан кўп уйлари гуваладан қурилган камбағал аҳоли жабр кўрган.\n"Мен фақат президентга ишонаман. Умид қиламанки, у бизни ташлаб қўймайди. Маҳаллий ҳукуматдан ҳеч бир умид йўқ. Икки кундан бери кўчада ухлаяпмиз. Очмиз, совуқ. Ҳали ҳеч ким келиб бизнинг аҳволимизни, дардимизни сўрамади", дейди Хуросонда яшовчи Қурбонжон.\nМамлакатда жабрланганларга кўмак бериш учун маблағ йиғиш бошланган. Айни пайтда, Тожикистон метеорологлари яқин кунлар яна кучли жала келишини башолрат қилишмоқда.


Садақани боғчага берсак бўладими\n07:16 / 16.10.2021 | Админка Универсал люкс Shopping N1 | 324\nАссалому алайкум! Хўжайним хар куни кўчага чиқишдан олдин битта бонка қилиб қўйганмиз ўшанга майда пулларини садақа деб ташаб чиқиб кетади. Хозирда боламиз борадиган боғчада болалар учун идишлар етишмаяптикан. Болалар идишларни учириб синдириб юборишяптикан. Учкан идиш ишлатиш мумкинмас деб ташаб юборишар экан. Шунга аши садақа пулини хаммасига боғчасига синмейдиган яхши идишлар олиб берсек бўладими? У пул хозирда 600 000 бўпти. Шу пулга кеганча пиёла чинни тарелка қилиб обермоқчиман. Бўлорадими?\n– Ва алайкум ассалом! Садақа бу фақир-мискинларни ҳаққи. Агар эҳсон деб ният қилиб ташланган бўлса боғчага эҳсон қилишингиз мумкин.\n«Садақа» сўзи луғатда бировни икром қилиш нияти ила эмас Аллоҳ таолога қурбат нияти ила бериладиган нарсадир. Бу мано закот ва ихтиёрий садақани ўзи ичига олади.\n«Садақа» уламолар истилоҳида Аллоҳ таолога қурбат ҳосил қилиш нияти ила тириклик чоғида эвазсиз мулк қилиб беришдир.\nРоғиб Асфиҳоний айтади: «Садақа инсон ўз молидан қурбат нияти ила чиқарган нарсадир. Закотга ўхшаб. Аслида ихтиёрий мол чиқаришни садақа дейилади. Фарз мол чиқаришни закот дейилади. Гоҳида ҳар бир яхшилик ишни ҳам садақа дейилиши бор.\nАгар молни муҳтож кишига эвазсиз мулк қилиб беришдан Аллоҳ таолога қурбат ҳосил қилиш кўзланса, садақа бўлади.\nАгар молни бериладиган шахс олдига уни улуғлаб ва меҳрини қозониш учун олиб борилса, ҳадия бўлади.\nЎлими олдида мол улашиш атийяя бўлади.\nБошқа ҳолатларда ҳиба бўлади.\nСадақанинг садақа деб аталишига сабаб у ўз эгасининг иймони ва нияти содиқлигини тасдиқлаши учундир. Валлоҳу аълам!\nАвом ҳалқни қаққи хуқуқи берилмаган ўринларни кўп\nУхлаб қолиб уйғонганда ҳеч нарса емаса


Сувнинг ҳаёт, саломатлик, гўзаллик ва озиш учун фойдаси\nИнсон организмининг 2/3 қисми сувдан иборат. Катта ёшли инсон кунига 2 литрдан кам бўлмаган миқдорда сув ичиши керак. Бироқ ҳамма ҳам бунга амал қилавермайди. Бу эса ҳаёт, саломатлик, гўзаллик ва озиш учун муҳимдир! Бу ҳақида zdorovejka.ru'да тақдим этилган фойдали маълумотларни эътиборингизга ҳавола қиламиз.\nСув инсон организмининг барча ҳужайралари учун озуқа ҳисобланади. Айнан сув ҳар бир органнинг катта қисмини эгаллайди. Масалан, қондаги сув миқдори - 90 фоиз бўлса, мия - 85 фоиз, мушаклар - 75 фоиз, жигар - 65 фоиз, суяклар - 28 фоиз, ёғ тўқималари эса 25 фоиз сувдан ташкил топган. Организмдаги барча кимёвий реакциялар сув иштирокида бўлади.\nЧанқоқ ҳисси организмга ёрдам кераклигидан далолат беради. Шу боис инсон фақат организми талаб қилгандагина эмас, ҳар доим - сув ичгиси келса-келмаса, уни сув билан таъминлаб туриши керак.\nАксарият одамлар кундалик меъёрнинг бор-йўғи 1/3 қисмини истеъмол қилганликлари учун ҳам, кўп касалликлар ривожланади.\nСувнинг инсон организми учун фойдаси\nЎзимизни ёмон ҳис қилсак, одатда буни чарчоқ ёки стресслар, витаминлар етишмовчилиги ва бошқа сабаблар билан изоҳлаймиз. Ваҳоланки, организм шу тариқа оддий сувга эҳтиёж сезаётган бўлади, зеро организм сувсиз тўлақонли ишлай олмайди.\nЖигар организмни микроб ва вируслар, озуқавий бўёқлар ва консервантлар кўрсатувчи салбий таъсирдан ҳимоялайди. Жигарнинг вазифаси токсинларни сувда эрувчан ҳолатга келтириш ва уларни организмдан муваффақиятли чиқариб ташлашдан иборат. Жигар нормал сув баланси туфайли чиқиндиларни қайта ишлашга камроқ вақт сарфлайди ва бу ишни сифатли амалга оширади, демак, турли касалликлар ривожининг олдини олади.\nБуйраклар организмдаги барча суюқликларни фильтрлайди. Инсон етарли миқдорда сув ичса, буйраклар ортиқча суюқликни пешоб билан чиқариб юборади, у билан бирга эса барча зарарли моддалар ҳам организмдан ташқарига чиқарилади. Агар сув кам ичилса, у ҳолда буйраклар уни тежашига ва организмда ушлаб туришига тўғри келади. Бундай ҳолатларда камроқ пешоб ҳосил бўлади, бу эса буйраклар фаолиятига салбий таъсир кўрсатади.\nҚонга тушувчи барча зарарли моддалар лимфани "утилизация" қилади. Лимфа ўлик ҳужайралар ва бошқа чиқиндиларни тўплайди, уларни лимфа тўқималарига етказади, бу ерда эса улар фильтрланади, кейин эса қайта ишлаш учун жигар ва буйракларга йўлланади. Нормал сув баланси лимфага бундай масъулиятли ишнинг уддасидан чиқишга ёрдам беради.\nАртрит кўпчиликка азоб беради, бироқ бу касалликнинг кўп ҳолатларда организмнинг сурункали сувсизланиши натижасида келиб чиқишини ҳамма ҳам билмайди. Организмга сурункали равишда сув етишмаса, бўғинлар жиддий зарар кўради ва бу артритга олиб келади.\nБадантарбия билан шуғулланаётган пайтда етарлича сув истеъмол қилмаслик яхши эмас. Зеро бунинг натижасида инсон тез чарчаб қолади, ҳаракатлар координацияси бузилади ва ҳатто мушаклар конвулсиялари юзага келиши мумкин. Нима учун бундай бўлади? Инсон фаол ҳаракатланган вақтида кўпроқ терлайди - ундаги қон миқдори камаяди. Агар суюқлик етишмовчилиги тўлдирилмаса, юрак фаолиятида бузилиш кузатилади. Шу боис организм сувсизланишининг олдини олиш учун жисмоний машқларга киришишдан аввал, шуғулланиш давомида ва ундан кейин сув ичиш керак бўлади.\nСувнинг тери ва гўзаллик учун фойдаси\nСувнинг етарлича истеъмол қилинмаслиги организмнинг сувсизланишига олиб келади. Сувсизланган организм органларни зарарли моддалардан тўлиқ тозалай олмайди, улар қонга келиб тушади ва бу сўзсиз терининг ҳолатида ўз аксини топади. Тери рангпар, дағал тус олиб, унда ҳуснбузарлар пайдо бўлади, сон ва думба соҳаларида эса целлюлит пайдо бўлиб, товон ва тирсаклар терисининг қуриши кузатилади.\nСувнинг озиш учун фойдаси\nЮқорида қайд этилган барча хусусиятларидан ташқари, сув ортиқча вазндан халос бўлишга ёрдам беради ва ҳатто бу мақсад йўлидаги асосий омил ҳисобланади. Сувда ёғ ва холестерин, шу билан бирга, калориялар йўқ, сув иштаҳани камайтиради ва ёғ захираларини қайта ишлашда иштирок этади. Агар организмдаги сув миқдори етарли бўлмаса, у ҳолда буйраклар ўз вазифасини нормал бажара олмайди. Шунда жигар уларнинг вазифасини ўз зиммасига олади, унинг ёғ алмашинувида иштирок этиш хусусияти эса камаяди. Натижада ёғ организмда тўплана бошлаб, инсоннинг семиришга олиб келади. Шу боис инсон ортиқча вазн ташлашга ҳаракат қилса-ю, бунга етарли сув ичмаса, организм ёғни нормал қайта ишлай олмайди.\nШу билан бирга, тан олиш керакки, баъзан организмда сув йиғилиши натижасида вазн тўплаш ҳолатлари ҳам кузатилади. Масалан, танасида сув йиғилишига мойил бўлган инсон камроқ сув ичса, муаммо ўз-ўзидан ҳал бўлади, деб ҳисоблайди. Бироқ, аслида бунинг акси бўлади. Организмга сув етишмаса, у суюқликнинг ҳар бир томчисини ушлаб қолишга ҳаракат қилади ва уни захира сифатида билак ва оёқ товонларида заҳиралайди. Шунинг учун организмни мунтазам равишда етарлича сув билан таъминлаб туриш тавсия этилади.\nШуни ёдда тутиш лозимки, инсон қанча кўп туз истеъмол қилса, организм уни эритиш учун шунча кўп сувни ушлаб қолади.\nҚанча сув ичиш керак?\nҲар куни ўртача 2 литр сув организмдан буйраклар, ичак, ўпка ва тери орқали ташқарига чиқарилади. Тахминан 0,5 литр суюқлик нафас чиқарилиши натижасида йўқотилади. Агар мана шу чиқарилаётган сув ўрни тўлдирилмаса, организм сувсизланади. Бу ҳақда Kun.uz сайти ёзмоқда.\nСувсизланиш белгилари: чарчоқ, бош ва мушаклардаги оғриқлар, оғиз ва кўз қуриши, иссиқ ҳавони кўтара олмаслик, пешоб рангининг тўқ тус олиши.\nХўш, инсон қанча сув ичиши керак? Семизликни даволаш билан шуғулланувчи мутахассисларнинг таъкидлашича, соғлом инсон кунига камида 8-10 стакан сув ичиши керак. Жисмоний машқлар билан шуғулланиш ёки иссиқ ҳароратда бундан-да кўп сув ичиш тавсия этилади. Ортиқча вазнга эга инсон эса ҳар ортиқча 10 килограмм учун қўшимча 1 стакандан сув ичиши керак бўлади. Шуни ёдда тутиш лозимки, кучли чанқоқ организмнинг сувсизланишидан далолат беради, шунинг учун фақатгина чанқоқни ҳис қилганда эмас, мунтазам равишда сув ичиш зарур.\nБолалар қанча сув ичиши керак? Германиядаги Болалар озиқланишини ўрганувчи илмий-тадқиқот институти изланишлари натижасида маълум бўлишича, 1 ёшдан 4 ёшгача бўлган болалар кам суюқлик ичишар экан. Бола бу ёшда деярли 1 литр суюқлик ичиши керак, бу таом билан истеъмол қилинадиган суюқликдан ташқари. Бироқ болалар бундан кам сув ичишар экан. Болалар ичиши учун энг оптимал суюқлик - бу тоза ичимлик суви.\nСувнинг ўрнини ичимликлар билан тўлдириш мумкинми? Сувга аралаштирилган мевали ва сабзавотли шарбатлар организмнинг суюқликка бўлган талабини қондиради, бироқ уларда калориялар мавжуд. Сут ва шакарли ичимликларни ўзлаштириш учун эса организмга оддий сув керак бўлади. Чой, қаҳва ва алкоголь енгил пешоб ҳайдовчи таъсирга эга, шунинг учун улардан кейин суюқлик ўрнини тўлдириш учун организмга сув керак бўлади. Сувдек қадрли суюқлик ўрнини ҳеч нима боса олмайди!\nКўпроқ сув ичишни қандай ўрганиш мумкин? Бунинг учун қуйидагиларга одатланинг:\n• Доим ўзингиз билан бирга сув олиб юринг;\n• Ҳар бир таом истеъмолида бир стакандан сув ичишга одатланинг;\n• Жисмоний машқлар билан шуғулланишдан олдин, уларнинг давомида ва кейин сув ичинг;\n• Ишлар орасидаги танаффусларда чой ёки қаҳва эмас, сув ичинг;\n• Сув таъмини яхшилаш учун уни фильтрланг ва лимон шарбатидан қўшинг.\nҚандай ҳолатларда сув ичиш зарар?\nТунда сув ичиш зарардир. Тунда ухлаш олдидан эмас, эрталаб уйғонгандан кейин бир стакан сув ичиш зарур. Акс ҳолда, буйракларга ортиқча юк тушади, эрталаб эса юз, оёқ ва қўл бармоқларида шишлар пайдо бўлади.\nКрандан сув ичиш. Крандан сув ичиш мумкин эмас. Сув таркибида хлор бўлган антибактериал кимёвий моддалар билан қайта ишланади, бу эса - захар. Шу билан бирга, сув эски қувурлар орқали оқиб, ўз сифатини йўқотади. Кран сувини албатта қайнатиш ёки фильтрлаш керак.\nОчиқ сув ҳавзасидан сув ичиш мумкин эмас. Кўпчилик булоқ суви мазали ва фойдали ҳамда уни қўрқмасдан ичиш мумкин, деб ҳисоблайди. Шуни унутмаслик керакки, очиқ сув ҳавзаларида турли микроорганизмлар кўпаяди. Шунинг учун яхшиси, ундан воз кечган маъқул.\nҚўшилди: 11-12-2017, 16:30\nХурмонинг фойдали ва зарарли хусусиятлари\nЭнергетик ичимлик- фойдалими ёки зарарли..?\nЁзги меню билан танишинг\nОртиқча вазннинг ортиқча ташвишлари


Эгей денгизидан муҳожирлар қутқарилди (Видео) - Darakchi\nЭгей денгизидан муҳожирлар қутқарилди (Видео)\nДУНЁ 22.06.2019, 13:34\nПортугалия денгиз полицияси Эгей денгизидан 37 та муҳожирларни қутқариб олди, деб хабар берди Еuronews.com.нашри.\nУларнинг аксарияти аёлар ва болалардан иборат. Одамларўтирган қайиқ денгизда ағдарилиб, парчаланиб кетган. Маълумотларга кўра, қочоқлар Ироқ ва Афғонистон фуқароларидир. Муҳожирларнинг эндиликдаги тақдири ҳозирча номаълум.\nОлимлар уйсиз мушукларнинг одамларнинг жасадларини ейишларини кузатишди


27 октябр 2021, Тошкент вақти: 01:24\nОтишмани содир этган шахс ҳарбий кийимда бўлган. Кузатув камерасидаги тасвир.\nРоссиянинг Пермь шаҳридаги университетда 20 сентябрь куни содир этилган отишмада камида 8 киши ҳалок бўлди, 10 дан ортиқ одам яраланди.\nРоссия Тергов қўмитасининг билдиришича, 20 сентябрь куни эрталаб Пермь давлат миллий тадқиқот университети талабаси олийгоҳ биноларидан бирига қўлида автомат билан кириб келган ва ўқ ота бошлаган. У ҳарбий киймда бўлган.\nТелеграм тармоғида воқеа жойидан олинган видеолар пайдо бўлди. Унда жон сақлаб қолиш учун бино ойналаридан пастга сакраётган одамларни кўриш мумкин.\nИчки ишлар вазирлиги университетда отишмани содир этган шахс ушланганини, у олийгоҳ талабаси эканини билдирди. Бироқ унинг исми сир сақланмоқда.\nРасман билдирилишича, отишмани содир этган талаба қўлга олиш пайтида яраланган. "112" телеграм-канали эса ҳужумчи ўлдирилганини ёзмоқда. Baza нашри эса ўз манбаларига таянган ҳолда ҳужумчи талаба яралангани оқибатида ўлганини маълум қилди. Кейинроқ расмийлар ҳам ҳужумчи ўлганини тасдиқлади.\nПермь ўлкаси губернатори Дмитрий Махонин эса “ҳужум қилганлардан бири ўлдирилди”, деб баёнот берди. Айни пайтда ҳужумчи ёлғиз бўлмаган, у шериклари билан биргаликда отишмани уюштирган” деган версия тергов томонидан ўрганилмоқда.\n59.ru нашри эса ВКонтакте тармоғида ҳужумни уюштириган бўлиши таҳмин қилинаётган шахс қолдирган ёзувларни топишга муваффақ бўлди. Нашрнинг ёзишича, ҳужумчи 18 ёшли Тимир Бекмансуров бўлиши эҳтимол. У ҳужумга узоқ тайёргарлик кўргани ва қуролга рухсатнома олиш учун қандай ҳаракатлар қилганини ёзиб қолдирган.


Ўзбекистон халқига Рамазон ҳайити табриги – oliymahad.uz\nБу қутлуғ байрамда ҳаммамиз аввало шундай файзли ва барокатли кунларга етказгани учун Оллоҳ таолога чексиз шукроналар айтамиз.\nОила, маҳалла ва жамият аҳлига меҳр ва эътибор кўрсатиш, кўмакка муҳтож, эҳтиёжманд кишиларга беғараз ёрдам бериш, яхшилик, сабру қаноат каби эзгу фазилатларни ўзида мужассам этган бу байрамнинг маъно-мазмуни бугунги кунда Ўзбекистонда олиб борилаётган сиёсатга ғоят уйғун ва ҳамоҳанг эканини, ўйлайманки, шу саодатли дамларда ҳар биримиз чуқур ҳис этмоқдамиз.\nАйни вақтда муқаддас ислом динининг ана шундай буюк инсонпарварлик тамойилларини асраш, тарғиб этиш ҳозирги шиддатли замонда ўта долзарб вазифага айланиб бораётганини барчамиз яхши тушунамиз. Мамлакатимизда кейинги пайтда бу борада кўп ишлар қилинаётгани сизларга яхши маълум, албатта. Жумладан, улуғ алломаларимиз Имом Бухорий ва Имом Термизий номларидаги халқаро илмий марказлар, Ислом цивилизацияси маркази, Ўзбекистон халқаро ислом академияси ташкил этилгани шу йўлдаги улкан қадамлар бўлди.\nБугунги кунда бутун инсоният ҳаётига таҳдид солаётган хавф-хатарларга қарши жаҳолатга қарши – маърифат асосида курашиш, динимиз поклигини сақлаш бўйича мамлакатимиз томонидан нуфузли халқаро минбарлардан қатор амалий ташаббуслар илгари сурилмоқда. Хусусан, Бирлашган Миллатлар Ташкилоти Бош Ассамблеяси сессиясида “Маърифат ва диний бағрикенглик” деган ном билан махсус резолюция қабул қилиш ҳақида билдирган таклифимиз жаҳон миқёсида кенг қўллаб-қувватланмоқда.\nШу улуғ айём кунларида узоқ ва яқин мусулмон мамлакатларнинг халқларини, барча дўстларимизни самимий қутлаб, уларга тинчлик, тараққиёт ва фаровонлик тилашдан беҳад мамнунмиз.\nЎзбекистонимиз янги тараққиёт босқичига қадам қўйиб, барча соҳаларда ўзгариш ва янгиланишлар кучайиб бораётгани, Рамазон ҳайити муносабати билан юртимизда уч кунлик дам олиш эълон қилингани бу йилги байрамга алоҳида файз ва тароват бағишламоқда.\nТабаррук айём арафасида озодликдан маҳрум этиш жазосини ўтаётган бир гуруҳ шахсларни авф этиш тўғрисида фармон қабул қилингани халқимизга хос кечиримлилик, бағрикенглик ва меҳр-шафқат фазилатларининг яна бир яққол намоёни бўлди.\nҲеч шубҳасиз, бу ҳуқуқий ҳужжат жамиятимизда инсон ҳуқуқ ва манфаатларини таъминлаш, соғлом ижтимоий муҳитни мустаҳкамлаш, билиб-билмай нотўғри йўлга кирган инсонларни кечириш, уларни оиласи бағрига, тўлақонли ҳаётга қайтаришга қаратилган кенг кўламли ишларимизнинг узвий давомидир.\nАлбатта, биз ўз диний қадриятларимизни улуғлаб, эъзозлаб яшар эканмиз, ҳозирги юксак технологиялар асрида мустаҳкам иймон-эътиқод билан бирга замонавий илм-фан, касб-ҳунарлар, хорижий тилларни пухта эгаллаш, инновациялар соҳасидаги ютуқларни чуқур ўзлаштириш, ёшларимизни миллий ва умуминсоний қадриятлар руҳида тарбиялаш барқарор тараққиётга эришишнинг энг муҳим шарти эканини яхши тушунамиз.\nМуборак ҳадисларда айтилганидек, икки дунё саодатини ўйлаб яшаган инсон, халқ ҳеч қачон кам бўлмайди.\nБарчангизни муқаддас Рамазон ҳайити билан яна бир бор табриклайман.\nЭл-юртимизнинг шу муборак ойда қилган ибодатлари, эзгу ниятлари ижобат бўлсин!\nЖонажон Ватанимиз, хонадонларимизда тинчлик, аҳиллик, файзу барака бардавом бўлсин!\nЭзгу ишларимиз, интилишларимизда Яратганнинг Ўзи мададкор бўлсин!\n431900cookie-checkЎзбекистон халқига Рамазон ҳайити табригиno\nОлдингиИслом дини – эзгулик ва бағрикенглик ифодасиКейингиИслом цивилизацияси марказига тамал тоши қўйилди


Kutubxona - Muhammad Sharif. Ertakning yarmi (hikoya) / Kiril\nSiz shu sahifadasiz: Muhammad Sharif. Ertakning yarmi (hikoya) / Kiril\nМуаллифМуҳаммад Шариф Асар номиЭртакнинг ярми (ҳикоя)\nТилЎзб Ҳажм6KBБезатишUzgen (admin@kutubxona.com) Қўшилган2011/05/21 Манбаhttp://www.ziyouz.com/index...\nЭртакнинг ярми (ҳикоя)\nТун ярим, дил ярим...\nХона аччиқ тутунга тўлиб кетади. Қизнинг кўзлари ачишиб, намланади, бироқ бу азоблар ҳеч нарса эмас дегандек, интизор боқади. Қиз остонада ҳукминғни кутиб турган чўридек, сенинг бир оғиз сўзингга маҳтал. Сен устиворлигингдан, ҳукмфармолигингдан ҳузур қилиб, мийиғингда куласан. Куласану юрагингни кўринмас бир қўл шафқатсиз ғижимлайди. «Оҳ, Унинг эшигида бир умр қул бўлиб ўтишга ҳам рози бўлардим»-— ичингдан аламли нидо чиқади.\n— Ўзим шундай,— дейсан сен.\n— Менинг устимдан куляпсизми?—дейди у гуноҳкор овозда.\nСенинг рост гапингга Қиз ўзини ишонгандек қилиб кўрсатади, ишонолмаганйни яширади.\nТун яримлаб қолган, бахт ҳам...\nТашқаридан шамолнинг увиллаши эшитилади. Бу сас деразанинг тирқишидан эмас, сенинг бўм-бўш, ҳувиллаган қалбингдан келаётгандек, қаён қочишни билмай қоласан. — Тиззангизга бош қўйсам майлими?—сўрайсан Қиздан. Сен учун жонидан ҳам кечишга тайёр турган қиздан шуни ҳам сўраб ўтириш ҳақоратдек туюлади унинг учун. Қизнинг тиззасига бош қўйиб, кўзларингни юмасан. Қиз нозик ва ҳароратсиз туюлган бармоқлари билан сочингни силаганида, бу дунёда бахтсизлик не эканини англаб етасан. Қиз ҳаловатингни бузиб қўйишдан чўчиб, оҳиста сўрайди:\n— Йўқ... Айтинг.\n— Нега бошқа қизларнинг эмас, менинг тиззамга бош қўйяпсиз, шуки айтинг. Хоҳласангиз...\n— Чунки...— «Сен ўзинг келдинг» дея олмайсан, гапингнинг қолганини ютиб юборасан. Қизнинг энтикиб, майин титраб кетганини ҳис қиласан.— Билмадим, эҳтимол шуни хоҳлагандирман.\n— Нега хоҳладингиз, шуни айтинг,— дадиллашади Қиз.\nҚиз муштоқлик билан сендан сўз кутади. Йўқ, ўзингни алдай олмайсан, Қизни ҳам, Бу сўз дунёда ягона бир қизга аталган эди, афсус... Тун ярим, армон ҳам...\n— Эртак айтиб берайми?— сўрайсан Қиздан. Қиз недандир умидвор бўлиб сергакланади. Яна битта тамаки тутатасан.\n— Бор экану йўқ экан, оч экану тўқ экан, бир йигит бўлган экан. Олгану олдирмаган, енггану енгилмаган, ўзгану тўзимаган, хуллас, йигит бўлиб ҳали сазаси ўлмаган экан. Билагида кучи, юрагида ўти жўш урган йигит баногоҳ Қуёшга ошиқу беқарор бўлибди. Йўталсам осмон гулдирайди, қоқилсам ер қалдирайди, наҳот шу Қуёшга етиша олмасам, дебди йигит. Йигит Қуёшни мўлжаллаб сопқон отибди. Отибди-ю, ўқи Қуёшга эмас, Ойга тушибди. Энди йигит қўлида Ой, ғуссага ботганича Қуёшга қараб бўзлар эмиш.\nАлқисса, қуёшга қараб сопқон отсанг, ойга тушармиш. Сен узоқ сукут сақлайсан.\n— Шу холосми?— ажабланиб сўрайди Қиз.\n— Шу холос,— хўрсинасан сен.\n«Дарҳақиқат, йигит энди нима қилади?», ўйлайсан эртакни қандай давом эттиришни билмай. Ва ниҳоят...\n— Қолганини кейин айтаман,— дейсан оғриниб, Яримлаб қолган тамакини кулдонда узоқ эзғилайсан. Тун зада, кўнгил зада...\n"http://www.kutubxona.com/wiki/index.php?title=Muhammad_Sharif._Ertakning_yarmi_(hikoya)_/_Kiril&oldid=13519" dan olindi


Умму Исмоил - Ҳожар онамиз\nГўзал Ҳожар муборак Миср ерида дунёга келгандилар. Фақир бир оилада ўсдилар. Гўзалликлари, зукко ва одобли эканликлари атрофга ёйилди. Подшоҳ Ҳожарни қасрига келтирди ва ўзига хизматчи қилиб олди. Ҳожар подшоҳ қасрида аёллар билан бирга яшадилар. Ихлос билан хизмат қилдилар. Лекин подшоҳ ўта золим эди. Кўп аёллар билан фаҳш ишларига берилар, хотинларни яхши кўрарди.\nҲожар онамиз туққанларидан кейин Иброҳим алайҳиссалом янада муҳаббатли бўлдилар, ўғилларини жуда кўп суярдилар. Буни кўриб Сора онамизнинг рашклари кучаярди. Бунга чидай олмасдан бир куни ўғли ва онасини узоқроққа ташлаб келишни буюрдилар. Иброҳим алайҳиссалом ўйланиб қолдилар. Аллоҳ уларни Макканинг саҳросига олиб боришни Иброҳим алайҳиссаломга амр қилди. Буларнинг ҳаммаси Унинг хоҳиши ва ҳикмати эди. Иброҳим алайҳиссалом Аллоҳнинг амрига лаббай, деб хотинлари ва ўғиллари билан узоқ йўлга тушдилар. Улар кўп иўл юриб, тоғлар орасидаги бир водийга етиб келишди. Бу ерда ҳеч ким кўринмас, сув, экин, ҳаёт аломатларидан асар йўқ эди. Гўдак Исмоил эса фақат онасини эмар эди. Иброҳим алайҳиссалом уларнинг олдига сув ва хурмо қўйиб, Фаластинга қайтаётганларида, Ҳожар онамиз ҳайрон бўлиб ва қўрқиб: «Эй Иброҳим, қаерга кетяпсиз, бу водийда ҳеч нарса йўқ-ку, бизни кимга ташлаб кетяпсиз?» дедилар. Иброҳим алайҳиссалом жавоб бермадилар. Ҳожар бу сўзларни кўп марта такрорладилар, ул зот эса жим эдилар! Ҳожар онамиз бу Аллоҳнинг амри эканлигини ҳис қилдилар. Ахир у зот Аллоҳнинг расули!\nҲожар Иброҳим алайҳиссаломга: «Бу Аллоҳнинг амрими?» дедилар. Иброҳим алайҳиссалом: «Ҳа», дедилар. Кучли иймон соҳибаси Ҳожар: «Агар Аллоҳнинг амри бўлса, мен Унга таваккал қиламан. У мени зое қилмайди, ташлаб қўимайди», дедилар.\nИброҳим алайҳиссалом қўлларини баланд кўтариб: «Парвардигоро, албатта мен зурриётимдан (бир қисмини - ўғлим Исмоил ва унинг онаси Ҳожарни) Сенинг ҳурматли Байтинг ҳузуридаги экин ўсмайдиган бир водийга жойлаштирдим. Парвардигоро, (улар) намозни тўкис адо қилсинлар, деб (шундай қилдим). Бас, Сенинг Ўзинг одамларнинг дилларини уларга мойил қилиб қўйгил ва уларни (барча) мевалардан баҳраманд этгил. Шояд, шукр қилсалар» (Иброҳим сураси, 37-оят), деб дуо қилдилар. Сўнг Фаластинга қайтиб кетдилар. Ҳожар онамиз эмизикли болани кўтариб, Иброҳим алайҳиссаломнинг орқаларидан қараб қолдилар. Кейин ўтириб, хурмо едилар, сув ичдилар, Исмоилни эмиздилар. Икки кундан сўнг хурмо ҳам, сув ҳам қолмади.\nКўкракларидан сут ҳам келмай қолди. Оч ва чанқаган Исмоил қаттиқ йиғлай бошлади. Болани ерга қўйиб, Сафо тоғига чиқиб қарадилар, сув йўқ! Марвага чиқиб қарадилар, сув йўқ! Етти бор югуриб, икки тоғ орасида сув қидирдилар. Бола эса қаттиқ чанқаганидан бетиним йиғларди.\nҲожар ўғилларининг олдига югуриб келдилар. Шу лаҳзада Аллоҳ Ҳожарнинг ғамини еб Ўзининг раҳматидан насиб этди. Аллоҳ Жаброил алайҳиссаломни юборди. У зот қанотлари билан ерни урдилар. Ердан сизиб сув чиқа бошлади. Ҳожар онамиз сувни ичиб, Аллоҳга ҳамд айтдилар. Сувга қараб: «зумми зумми», дедилар, шундан булоқнинг номи Зам-зам бўлди.\nОна-бола сувдан ичдилар, юзларига табассум югурди. Бу Аллоҳнинг она-болага раҳмати эди! Ҳожар онамизнинг сув қидириб югуришлари то қиёматгача келадиган одамларга шиор бўлиб қолди. Бақара сурасининг 158-оятида Аллоҳ таоло хабар беради: «Албатта Сафо ва Марва Аллоҳ (буюрган) маросимлардандир. Бас, ким Байтуллоҳни (тавоф қилиш билан) ҳаж ёки умра қилса, у икки тоғ орасида саъй қилишининг гуноҳи йўқдир. Ва ким ўз ихтиёри-ла яхшиликни ният қилса, бас, албатта Аллоҳ Шукр қилгувчи (Тақдирловчи) ва Билгувчидир».\nИсмоил араблар орасида, Зам-зам ёнида улғая бошлади. Иброҳим алайҳиссалом ўғиллари ва хотинларини кўргани келардилар. Бир куни Иброҳим алайҳиссалом туш кўрсалар, ўғиллари Исмоилни сўяётган эмишлар! Буни Ҳожар онамизга айтдилар. Ҳожар билдиларки, пайғамбарларнинг тушлари рост ва ваҳий бўлади. Бир неча вақт Ҳожар онамиз жим маюс юрдилар. Ўзлари ўзларига: «Ёлғиз ўғилларини қандай қилиб қўйга ўхшаб бўғизлайдилар?», дедилар. Лекин Хожар онамизнинг иймонлари комил иймон эди. «Агар Аллоҳ таоло шуни қазои қадар қилган бўлса, сабр қиламан, Аллоҳнинг амрига итоат этаман, бор куч-қувватим билан бўйсунаман!» дедилар.\nИброҳим алайҳиссалом ўғиллари Исмоилга бу хабарни етказдилар. Исмоил шундай деди: «Эй отажон, сенга (тушингда Парвардигор томонидан) буюрилган ишни қилгин. Иншааллоҳ, мени сабр қилгувчилардан топурсан» (Вас-соффот сураси, 102-оят). Иброҳим алайҳиссалом ўғиллари билан саҳрога чиқдилар. Шайтон аввал Ҳожар онамизни васваса қилди: «Болангни сўйгани олиб кетяпти!»\nСўнг Иброҳим алайҳиссаломни васваса қилди. У зот иккита тош олиб отдилар, Аллоҳдан паноҳ сўрадилар. Ўғиллари ҳам шундай қилди. Ҳаж амаллари бажарилгандан сўнг уч кун тош отиш шулардан мерос қолди.\nҲожар интизорлик билан уйда эрлари ва ўғилларини кутардилар. Тинимсиз дуо қилиб, йиғлаб, бу имтиҳонни енгил қилишини, ота-боланинг соғ-саломат қайтиб келишини Аллоҳдан сўрардилар. Уларнинг саломат қайтганларини кўриб, нима ҳодиса бўлганига қизиқдилар. Иброҳим алайҳиссалом ўғиллари бадалига Аллоҳ таоло жаннатдан бир қўчқорни чиқарганлигини, бу Унинг имтиҳони эканлигини, бу балодан озод қилганлигини айтиб аёлларини хурсанд қилдилар. Жаброил алайҳиссалом жаннатдан бир қўй олиб чиқиб, бола бадалига сўйишларини билдирганини айтдилар. «Бас, қачонки, иккиси ҳам (Аллоҳнинг ваҳийсига) бўйинсуниб, (энди Иброҳим ўз ўғли Исмоилни қурбон қилиш учун) пешонаси билан (ерга) ётқизган эдики, Биз унга нидо қилдик: «Эй Иброҳим, дарҳақиқат сен (кўрган) тушингни рост-бажо қилдинг». Албатта Биз чиройли амал қилгувчиларни мана шундай мукофотлармиз. Албатта бу (яъни, Иброҳимнинг ўз ўғлини қурбон қилишга буюрилиши) очиқ-равшан имтиҳондир, холос. Биз (Исмоилнинг) ўрнига (Иброҳимга) катта бир (қўчқор) сўйишни - қурбонлиқни эваз қилиб бердик (яъни, катта бир қўчқорни жаннатдан туширдик)». (Вас-соффот, 103-оят)\nДругие материалы в этой категории: « Нигоҳингизни оёғингиз учига қаратиб юринг!\tНишонга урилган гаплар: “Одамни ҳам, тарвузни ҳам синаб кўрмай туриб ҳақиқатини билиш қийин” »


Дори билан даволаш. Дорисиз даволаш усуллари самараси кам бўлган холларда беморларни даволаш учун дори воситаларидан фойдаланилади. Даволаш учун асосан 4 гуруҳ дори восситаларидан фойдаланилади: 1) бензодиазепинлар; 2) дофаминергик воситалар; 3) антиконвульсантлар; 3) опиоидлар.\nБензодиазепинларга бир қатор замонавий транквилизаторлар киради (клоназепам, диазепам, оксазепам, феназепам, нозепам, хлозепид ва ҳ.к.). Улар ухлатувчи, тинчлантирувчи, мушакларни бўшаштирувчи, сенсомотор қўзғалишларни пасайтирувчи хусусиятга эга. Бу дорилардан бири кечаси ётишдан олдин қабул қилинади. Бунда тунги дизестезиялар, парестезиялар, мускуллардаги спазмлар камаяди, мотор қўзғалишлар сусаяди ва беморнинг ухлаб қолиши тезлашади.\n2 thoughts on “БЕЗОВТА ОЁҚЛАР СИНДРОМИ”\n18/12/2016 da 11:52\n18/12/2016 da 11:55\nНЕВРОЗ ВА УНИНГ ТУРЛАРИ (7 687)\nБОШ АЙЛАНИШИ (5 479)


Beeline Uzbekistan бутун мамлакат бўйлаб тармоқ қурилишини давом эттирмоқда - Daryo\n12:00, 22.10.2021 14921\nBeeline Uzbekistan абонентлар манфаати учун алоқа сифати ва мобил интернет тезлигини ошириш бўйича ишларни фаол давом этмоқда. Бунинг учун компаниянинг техник жамоаси нафақат йирик шаҳарларда, балки олис туманларда ҳам база станцияларини қурмоқда ва модернизация қилмоқда. 2021 йил бошидан Beeline Uzbekistan 1 300 дан ортиқ қурилмаларни ишга туширди.\nШу йилнинг III чорагида мамлакат бўйлаб янги таянч станциялари ўрнатилди, улардан кўпи олис масофадаги жойларда алоқа хизматларини кўрсатиш имконини берди. Яқин кунларда Фарғона вилояти Сўх анклавидаги ўрнатилган янги база станцияси сабабли маҳаллий аҳолига барқарор юқори сифатли овозли алоқа ва маълумотларни узатиш хизматларидан фойдаланиш йўлга қўйилди. Қўшимча ускуналар туфайли октябрь ойида 4G тармоғида интернет трафик йил бошига нисбатан 45 фоизга, маълумотларни узатиш тезлиги эса 1,5 баробарга ошди. Шу кунларда мамлакатнинг чекка жойларидан бирига юқори сифатли мобил интернет тақдим этилди — Қорақалпоғистон Республикаси Хўжайли тумани Шали қишлоғида иккита таянч станция модернизация қилинди. Компания мутахассислари тезкор монтаж қилиб ускуналарни ўрнатишди, ишга тушириб ва синовдан ўтказиб, ҳудудни 3G тармоғи билан таъминлади.\n«Бизнинг техник гуруҳимиз иши туфайли мобил интернет яна бир ҳудудда пайдо бўлди. Мутахассисларимиз бутун мамлакат бўйлаб абонентларнинг эҳтиёжларини қондириш учун энг яхши қамров ва энг яхши алоқа сифатига эришиш учун кенг полосали симсиз уланиш тармоғини кенгайтиришни тезликда давом эттиришди. Бизнинг абонентларимиз энг тез мобил тармоққа доимий киришларини таъминлаш учун бизда барча ресурслар бор. Ўсишимиз ва ривожланишимизга, алоқа ва интернетни сифатли ва арзон қилишимизга ёрдам бераётган барчага миннатдорчилик билдираман!», — дейди Beeline Uzbekistan техник директори Маҳмуд Нодиров.\nҲозирги вақтда компания мутахассислари пакетли маълумотларни узатиш ядроси (vEPC) учун ускуналарни модернизация қилиш бўйича ишларни якунлади, бу эса абонентларни 40 фоиз кўпроқ интернет трафик билан таъминлайди.\nБугунги кунда деярли ҳамма жойда кузатилаётган трафикнинг ўсиши, маълумотларни узатишга бўлган талаб доимий равишда ошиб бораётганидан далолат беради. Шу боис Beeline тармоғини фаол модернизация қилиш ва қуриш келгусида ҳам давом этади. Мақсад битта — абонентлар манфаатлари йўлида алоқа хизматлари ва тармоқ сифатини ошириш.\nOokla (Speedtest хизматини ишлаб чиқувчи) маълумотларига кўра, 2021 йилнинг биринчи ярмида Beeline Uzbekistan ўз мижозларига мамлакатдаги энг тезкор мобил интернетни тақдим этди. Ҳар йили дунё бўйлаб операторлар ўртасида ўтказиладиган мобил интернет сифатини ўрганиш натижаларини Ookla веб-сайтида кўриш мумкин.\nUnitel МЧЖ 2006 йил 12 сентябрдан бошлаб Beeline Uzbekistan савдо белгиси остида хизмат кўрсатиб келмоқда. Beeline Uzbekistan — бош қароргоҳи Амстердамда (Голландия) жойлашган VEON халқаро телекоммуникация холдинги таркибига киради.\nVEON — бу 9 та мамлакатда 213 миллиондан ортиқ абонентга эга глобал телекоммуникация ва интернет хизматларини етказиб берувчи компания. Унинг акциялари NASDAQ ва Euronext Amsterdam фонд бозорларида рўйхатга олинган.\nBeeline Uzbekistan’да 1.6 мингга яқин ходим фаолият юритади. 2006 йилдан бошлаб, Ўзбекистон бозорига кирганидан бери, VEON мамлакат телекоммуникация саноатига 1.2 миллиард доллардан ортиқ маблағ киритди. Beeline савдо белгиси Ўзбекистондаги фаолияти давомида 1.8 миллиард доллардан ортиқ миқдорда солиқ тўлаган.\n16:52, 13.11.2021 109357\n11:39, 18.11.2021 151576\n12:50, 21.11.2021 96605\n13:58 Бугун 803\n13:45 Бугун 6084\n13:29 Бугун 2164\n13:14 Бугун 5226\n09:06, 30.11.2021 102868\n18:20, 01.12.2021 99619\n07:05, 01.12.2021 89474\n09:50, 01.12.2021 76191


Болаларда нега буйрак тўсатдан «қуриб қолади»? | Azon.uz - Ахборот-таҳлилий портал\nБолаларда нега буйрак тўсатдан «қуриб қолади»?\n1340 17:55 19.05.2022\nХалқимиз асл бахтни фарзандлари саломатлиги, бахту камолида деб билади. Лекин бу ҳаёт. Унинг турли синовлари, ўнқир-чўнқирлари бор. Бирор дардга йўлиққан болажонларнинг саломатлиги учун курашиш, уларнинг оёққа туришида бор имкониятини ишга солишга тайёр турган ота-она учун бу истакнинг амалга ошиши ҳаёт-мамот масаласи.\nМутахассислар фикрича, инсон ҳаётига хавф туғдирувчи хасталиклардан бири нефрология, терминал ва ўткир буйрак етишмовчилиги касаллиги саналади. Бугун ушбу касалликдан азият чекаётган, изтиробли кунларни бошдан кечираётган, афсуски, орамизда йўқ эмас. Ачинарлиси, ушбу хасталикка чалинганлар ва у билан курашаётганлар орасида норасида болаларнинг ҳам борлигидир.\n«Бизга баъзида 12-15 ёшли ўсмирлар мурожаат қилади. Ота-оналари фарзандининг ранги оқариб, ҳолсизланиб, қон босими ошиб кетганини, тиббий муассасаларда камқонликдан даволанишганини айтишади. Лекин даво чораларидан наф бўлмасдан, боланинг аҳволи оғирлашиб боради ва охир-оқибат нефролог шифокорга мурожаат қилишади.\nТекширганимизда, уларда сурункали буйрак касаллигининг сўнгги босқичи аниқланади.\nБу босқичда шифокорга мурожаат қилган, иккала буйраклари ҳам ишдан чиқиб, нефросклерозга учраган болалар ҳаётининг энг фаол ва гўзал даврида доимий равишда ҳафтасига уч марта тўрт соатдан гемодиализ муолажаларини олишга мажбур», — дейди Болалар миллий тиббиёт маркази нефрология бўлими шифокори, тиббиёт фанлари номзоди, доцент Комилжон Ҳамзаев.\nГломерулонефрит ва нефротик синдром каби касалликлар, шунингдек, бошқа бир қатор наслий нефрологик касалликларнинг белгиларсиз (симптомларсиз) кечадиган турлари ҳам мавжуд бўлиб, ушбу касалликларни ягона белгиси пешоб таҳлилидаги маълум бир ўзгаришлардир.\nБаъзи ота-оналар фарзандида соғлиғига бирорта шикоят бўлмаса, шифокор қабулига боришни лозим топишмайди.\nШифокорнинг таъкидлашича, нефрологик касалликларни белгиларсиз шаклларини аниқлаш учун ҳар йили болаларни мунтазам тиббий кўриклардан ўтказиб туриш лозим.\nМазкур кўриклар нефрологик хасталикларнинг белгисиз шаклларига ташхис қўйишга имкон яратади.\n«Бизга буйрак касалликларининг сўнгги босқичида, яъни буйракларини асраб қолиб бўлмайдиган аҳволда шифохонага мурожаат қилган беморлар бир неча йил олдин оддий пешоб таҳлилини топширишганда аксарият ҳолатларда уларда буйрак етишмовчилиги ривожланишини олдини олишга имкон бўларди. Болада ҳеч қандай шикоят бўлмагани учун ота-оналар ҳам фарзандида бирорта касаллик мавжуд бўлишига шубҳа қилмаган.\nШунинг учун ҳам болаларни камида бир йилда бир марта организм барча аъзо ва тизимларини тиббий текширувдан ўтказиб олиш муҳимлигини доим таъкидлаб келамиз», — дейди шифокор Комилжон Ҳамзаев.\nДарҳақиқат, вақти-вақти билан шифокор кўригидан ўтиб туриш танамиздаги турли хасталикларни эрта аниқлаш — ўз вақтида даволаниш имконини беради. Зеро, саломатлик энг катта бойлик. Уни асраб-авайлаш эса ўз қўлимизда.\nМахсус Ўзбекистон шифохона шифокор Фарзанд\n451 21:50 01.07.2022\n749 21:45 01.07.2022\n172 21:30 01.07.2022\n265 21:00 01.07.2022\n289 20:30 01.07.2022\n249 20:00 01.07.2022


Кун мавзулари, 07 сентябр 2014\nХоразмда тиббиётчилар оммавий равишда пахтага ҳайдалди\nХоразм вилоятининг туманларидаги касалхона, поликлиника ва қишлоқ врачлик пунктларининг шифокору ҳамширалари пахта теримига сафарбар этилди. Касалхоналарда саноқли докторлар қолаётгани сабабли дардига даво истаб борган беморлар шифокорларни иш жойидан тополмай уйига қайтмоқда.\nПахта сафарбарлиги Қўйлиқ бозоригача етди\n6 сентябрь куни Тошкентнинг Қўйлиқ қурилиш бозорига борган Бектемир туман ҳокими ўринбосари дўкон соҳибларига келаси ҳафтада тумандан пахта теримига одам жўнатиш лозимлигини, пахтага бора олмайдиганлар 800 минг сўмдан пул йиғиб бериши кераклигини айтган. Бу ҳақда Озодликка ҳокимият вакиллари ўтказган мажлис иштирокчилардан бири маълум қилди.\nсентябр 06, 2014\nЎзбекистон пахтасининг 70 фоизини ўзида қайта ишламоқчи\nЎзбекистоннинг давлатга қарашли “Ўзбекенгилсаноат” акциядорлик жамияти расмийлари 2021 йилга бориб Ўзбекистон пахтасининг 70 фоизини мамлакатнинг ўзида қайта ишлаш режаланаётганини айтишмоқда.\nТошкентда исломчи террор ташкилотининг қора байроғи осиб кетилгани Ўзбекистондаги жиҳодий исломни тамсил қилаëттган гуруҳнинг ишоратими ëки МХХнинг сайлов олди фитнасими? Бу савол жавобини Озодликнинг Қурултой эшиттиришида муҳокама қилдик.\n“Пахта мавсуми сунъий йўлдош орқали кузатилиши мумкин”\nБош вазир Шавкат Мирзиёев Қашқадарёга нима учун борди? Пахтани бу йил ким теради? Ўзбекистонда қанча блоггер бор? Нима учун сайлов тўғрисидаги қонунчиликка қўшимчалар киритилди? Юнусободдаги кўприкка исломий байроқ илинганидан сўнг неча киши сўроқ қилинди? Булар OzodNazarни бугунги саволларидир.\n5 сенябрь куни Қашқадарëга борган Бош вазир Шавкат Мирзиëев¸ Озодлик манбалари йўллаган хабарга кўра¸ бу йилги терим мавсумида 18 ëшга тўлмаган ўқувчиларни далага чиқарилмаслик ҳақида кескин буйруқ берган.\nШвеция Бош прокуратураси май ойида қамоққа ҳукм қилинган Гаянэ Авакян ва Рустам Мадумаровлар тўғрисида маълумот бериш сўровига Тошкентдан жавоб ололмаяпти. Таҳлилчилар президент қизи шерикларининг қамоққа ташланиши Европада бошланган Гулнора Каримовага алоқадор жиноят терговларини боши берк кўчага олиб кирганидан гапирмоқда.\nРоссия “Лада” машиналарини Ўзбекистон бозорига киритмоқчи\nТошкентда “Лада” автомобил салонининг расмий очилиши маросими бўлиб ўтди. Мазкур салонда ҳозирча Россиянинг АвтоВАЗ заводларида ишлаб чиқарилган уч турдаги автомобил сотувга чиқиши режаланган. Айни пайтда Россия машиналарининг Ўзбекистон бозорида харидоргир бўлишига шубҳа билдирилмоқда\nЎзбекистонда блоггерликка тўсиқ яратувчи қонун қабул қилинди\nЎзбекистон ҳукуматининг блоггерлик фаолиятини тартибга солиш бўйича қабул қилган янги ўзгаришлари сўз ва фикр эркинлигига қўйилган яна бир тўсиқ сифатида баҳоланмоқда.\n"Рус полицияси бизни чув туширди"\nАндижонлик йигит Россияда шериги билан бошига тушган кўргиликларни қоғозга тушириб, OzodMaktubга йўллади. Мактубда рус полициячиларининг товламачиликлари, ўзбекларни ўз ватандошларини чув тушириш ҳолатлари тилга олинади.\nБухорода талабани зўрлаган таниқли профессор қамалди\nЎзбек шифокорлари саратон билан оғриган беморни даволашди. Тошкентда трамвай йўловчини босиб кетди. Маҳалла оқсоқоли қашшоқ аёлдан пора талаб қилди. Спам SMS уяли алоқа фойдаланувчиларига қимматга тушмоқда. Жорий ҳафта матбуот шу каби воқеалар ҳақида ёзди.\nСоғлиқни сақлаш вазирлигига қарашли касалхона¸ университет ва коллежлар пахта йиғим-теримига оммавий сафарбарлик бошлашда пешқадам. Озодликка врач ва талабалардан келаëтган бу хабарга муносабат билдирган вазирлик расмийси¸ “Ўзбекистонда врачларнинг деҳқончилик эмас¸ беморни даволаш билан шуғулланиши”ни писанда қилди.


Қирғизистонга ноқонуний ўтган ўзбекистонликлар қўлга олинди\n07 май 2021, Тошкент вақти: 06:48\nҚирғизистоннинг Жалолобод вилояти Олабуқа туманидаги Ўзак қишлоғида ноқонуний йўл билан Қирғизистон ҳудудига ўтган Ўзбекистоннинг икки фуқароси қўлга олинди.\nҚирғиз чегара хизматининг билдиришича, қўлга олинганларнинг олдида ҳеч қандай ҳужжати бўлмаган ва улар мамлакат ҳудудига яширин йўллар орқали ўтган. Айни пайтда Ўш вилоятининг Аравон туманида эса Ўзбекистон ҳудудига ноқонуний ўтишга ҳаракат қилган қирғизистонлик аёл қўлга олинган.\nТаҳлилчилар Ўзбекистон Қирғизистонда содир бўлган 2010 йилги инқилоб ва Ўш қирғини оқибатида ўз чегараларини бир томонлама ёпгани муносабати билан фуқаролар ўта зарур бўлган пайтда чегарани бузишга мажбур бўлаётганини айтадилар.\nЎтган йили Қирғизистон Чегара хизмати ўзбек-қирғиз чегарасини бузиб ўтган 70 одам қўлга олинганини билдирган эди.